text:
- Tíðindi, mentan og ítróttur
Løgmaður: Lars Løkke tulkar stjórnarskipanina rætt
Tak niður
Er ein føroysk stjórnarskipan yvir ella undir grundlógini. Tað eru tað fleiri meiningar um. Høgni Hoydal, formaður í Tjóðveldi, sigur, at stjórnarskipanin verður oman fyri donsku grundlógina. Danski forsætisráðharrin, Lars Løkke Rasmussen, hevur boðað frá, at hann tulkar stjórnarskipanaruppskotið, sum at tað er undir grundlógini á rættarøkinum, og tað hevur hann rætt í, sigur Aksel V Johannesen. Ein føroysk stjórnarskipan er við síðuna av grundlógini, men undir grundlógini, um tað kemur til skarpskeringar, staðfestir løgmaður.
Sí eisini


c: text/html

text:
Hvat verður av føroysku ullini ?
Bjørt Samuelsen hevur sett Johan Dahl ein § 52a fyrispurning um innsavnan av føroyskari ull sum rávøru til klædnaframleiðslu
Fyrispurningur um innsavnan av føroyskari ull sum rávøra til klædnaframleiðslu, settur Johan Dahl, landsstýrismanni, at svara skrivliga eftir TS § 52a
1. Hevur landsstýrismaðurin nakrar ætlanir fyri, hvussu stimbrast kann undir, at føroyska ullin verður innsavnað og kemur til høldar?
2. Hvussu sær landsstýrismaðurin fyri sær at ullin, heldur enn at fara til spillis, verður tøk sum rávøra til sniðgevingar- og klædnavinnuna?
3. Metir landsstýrismaðurin, at nøkur av verandi stuðulsskipanum fyri vinnumenning kunnu nýtast at gera tað lønandi fyri bøndurnar at lata ullina inn?
4. Um ja, hvussu sær landsstýrismaðurin fyri sær, at hetta kann skipast?
Viðmerkingar:
Ein stórur partur av føroysku ullini verður burturbeind, og fer soleiðis fyri skeyti, heldur enn at verða nýtt sum rávøra í klædnaídnaðinum. Føroysk sniðgeving og klædnaframleiðsla hava seinastu árini veruliga tikið dik á seg, og tað er heilt eyðsýnt, at her liggja stórir møguleikar fyri framleiðslu bæði til heimamarknað og til útflutnings. Hóast stórur partur av hesi framleiðslu byggir á ull, so kemur føroyska ullin bert í avmarkan mun til høldar. Tørvur tykist vera á skipaðum infrastrukturi fyri innsavnan og hagreiðing av skinnum og ullini. Privatar fyritøkur hava tikið ímóti ullini, men lønsemið er ov avmarkað fyri bøndurnar. Tí er áhugin at lata ullina inn ov lítil.
Ímeðan 40 tons av ull vórðu innsavnað í fjør, eru einans 6 tons komin inn í ár. Hetta kom fram í samrøðu sum útvarpið hjá KVF gjørdu við Árna Brattaberg, stjóra á ullavirkinum Sirri. Fæst ein innsavningarskipan ikki at virka, verður sostatt lítil og eingin rávøra at spinna tógv burturúr. Og tað verður sjálvsagt eitt stórt bakkast fyri føroyska klædnaframleiðslu. Føroysk sniðgeving og binding er í stóran mun við til at branda Føroyar uttanlands.
Spurningarnir verða settir við teirri vón, at landsstýrismaðurin í vinnumálum hevur boð uppá loysn at tryggja rávørugrundarlagið undir hesi fyri Føroyar so týðandi vinnu.
Á Løgtingi 9.nov 2014
Bjørt Samuelsen
løgtingskvinna

robotstxt: allowed

filter: keep


text:
Við silvurkrúnunum í fjør, var tann ítróttarligi parturin av at kunna spæla í Europa League avgreiddur. Tó so, so er UEFA eitt stórt samtak, ið setur nógv krøv – krøv, ið krevja nógva umsitingog tekur hetta drúgva tíð. Í dag komu so boðini um, at tann parturin eisini er í lagi, so at vit eru við í lutakastinum í Nyon 23. juni.
Nevndin skal við hesum takka Duritu Toftegaard, Jóan Paula Olsen og hinum, ið hava hjálpt teimum báðum við hesum stóra arbeiði, sum tey hava gjørt fyri felagið.
Koyr á, ÍF!


text:
Jonnhild Reynholdsdóttir
Gott kvøld øll somul.
Hesi seinastu árini, havi eg varnast, at tá vit hava sagt tað síðsta farvæl við fleiri av okkara bygdafólki, so hevur tað verið eitt farvæl, ið hevur tikið nakað úr sjálvari bygdamyndini. Tað vísir seg nevniliga soleiðis, at tey sum áttu eina mammu, ein pápa, systkin ella onnur í familjuni, sum tey kundu vitja her, als ongan hava eftir her í bygdini, nú tey gomlu eru farin. Fleiri ið flyta, eitt nú fyri at nema sær útbúgving, venda ikki aftur higar og hevur tað verið meira sjónligt hesi seinastu árini.
Setið mær sjálvum tann spurning, um tað at vit her á Skála hava verið hørm um og víst okkara ónøgd við at bankar, posthús, umlætting, lækni og annað er flutt úr bygdini, hevur sett so stór arr eftir seg, at tað nú veruliga sæst aftur í bygdamyndini á tann hátt, at fólk ið eru uppvaksin her, ikki ynskja at seta búgv her…
Hví sæst hettar so væl aftur her hjá okkum, kunnu vit spyrja. Hendan gongdin er jú generell! Tað er ikki bara í nærumhvørvinum, ikki bara í Føroyum, men eisini í londum rundan um okkum, at tænastur til borgaran vera fluttar og/ella samanlagdar. Gamaní sæst tað ikki eins væl aftur í Århus, sum her á Skála, men í trá við at mest sum øll taka eina hægri útbúgving, og vera uppald á einum universitetið, ið er stúgvandi fult av fólkið, so ynskja fólk ikki at sita einsamøll á einum arbeiðsplássið eftir lokna útbúgving. Tey vilja hava onkran at ”sparra við”, sum ikki er so løgið. Menniskja er eitt sosialt individ og trívast vit ikki einsamøll. Tað hevur ongantíð verið so nógv sjálvrannsakan og sjálvprofilering sum tað er í dag, eftir at sosialu miðlarnir liggja í lummanum, á hvørjum einstøkum av okkum – ungum sum gomlum.
Gekk sjálv í einum flokki her í Skála skúla, har vit vóru ímillum 18 og 24 næmingar øll árini í barnaskúlanum, - vit eru einans 7 ið búgva her í dag. Í flokkinum sum er ein árgang eldri, eru bert 2 av 8 næmingum ið búgva her á Skála og flokkinum ein árgang yngri eru eisini bert 2 av 8 næmingum búsettir her.
Ynskja vit at komandi ættarlið skulu búseta seg her á Skála, so noyðast vit at gera okkurt munagott, fyri at fáa hesi at venda aftur, eftir lokna útbúgving, ella lokið tíðaskeið í útlegd.
Lívið – tað snýr seg um at liva í Nú´inum, gleða seg til framtíðina og at læra av fortíðini!
Tíanbetur hava vit eina ørgrynnu av fólkið ið mynda nærumhvørvið, eru við, eru nýhugsandi, eru skapandi og sum taka lut í og skipa fyri ymiskum sum fyriferst her í bygdini. Tað er oftast tilflytarir ið minna okkum á alt tað góða, vit hóast alt hava her í bygdini - og takk skulu tit hava fyri tað!
Trívast børnini í barnagarðinum, í skúlanum og í frítíðini, so trívist familjan og eru hettar kjarnuvirðir undir familjulívinum.
Mítt ynski fyri 2017 er, at vit øll gleðast um tað góða, eru ja-lig og avmynda at her er gott at vera. Um vit bara taka eitt ár, har vit seta sjóneykuna á tey virðir ið vit hava beint her, um vit smílast og geva hvørjum øðrum viðurkenning, so skal ikki so nógv meira til, fyri at tey sum koma á okkara leiðir merkja, at her er gott at vera.
”Tað er gjørligt – segði ivin” ”Tað er vandamikið – segði óttin” ”Tað er óneyðugt – segði vitið” ”Ger tað – teskaði hjarta!”
Eg gjørdi tað og frá hesi løtu eri eg býráðspolittikari. Eg gleði meg til uppgávurnar og vóni at eg fari at liva upp til tað álit, ið mær var víst tann 8.novembur.
Mín fatan er at tað er ein polittiskur vilji til, at hvør einstakur av okkum skal føla seg heima í okkara kommunu og vit øll skulu javnsetast. Tað vil so vera at onkur er meira fegin tá holurnar í vegum verða bøttar, enn onnur og onkur annar fegnast um ein svimjihyl við Løkin - gamaní við Skálavatnið í, enn onnur, men soleiðis er tað nú einaferð. Raðfestingar muga til, hóast vit ikki altíð síggja tað skilagóða í øllum alt fyri eitt.
Lat okkum opnað nýggjar hurðar, har ein verður smekka í. Lat hugflogið ella skapanarevnini, ið vit øll hava eitt sindur av, koma til sjóndar.
Nøkur ting fáa vit sum vanligir borgarar ikki gjørt so nógv við, men nógv kunnu vit sjálvi mynda og eru flestu menniskju her um okkara leiðir eru eins eydnusom, ið tey sjálvi velja at tey skulu vera.
Tað er so hugnaligt nógva staðir í bygdini, á Gamlavegi, framvið Prestá og aðrastaðni við. Lítlu smátturnar sum í løtuni standa á Gamlavegi, hava fastan bústað hesumegin fjørðin og eru tær til at brúka. Tær eru fyrst og fremst til okkum á Skála og í Skálafirði. Heldur tú at okkurt tiltak skuldi verið skipað øðrvísi, ella okkurt manglar, so er bara at traðka fram. Tað skal ikki so nógv til, og eingin hevur størri ábyrd enn annar. Ein kafé kann altíð gerast í onkrum króki,- av og á. Vit hava nógv góð fólk, skúlaflokkar, feløg, fótbóltslið, kappróðrarfólk o.l.
Allar gráar dagar kunnu vit sjálvi lita, men ynskja vit at sólin skal skína á okkum, so noyðast vit fyrst at flyta okkum úr skugganum!
Nú vit blaða yvur á nýggja síðu, fari eg at ynskja okkum øllum eitt gott og eydnuberandi 2017 og takka fyri 2016. Má nýggja árið bera brá av øllum tí góða, vit sjálvi leggja í tað, og verða mynda av tí vit sjálvi skriva, á enn óskrivaða blaðið.
Gott nýggjár øll somul og Harrans signing.


text:
Í morgun ger Tóroddur Poulsen vart við, at svenski týðarin Inge Knutsson er deyður, 67 ára gamal. Farin úr tíðini, sum sviar siga.
"Ein norðurlendskur meistari er farin", skrivar Kristianstadsbladet, sum Inge í mangar mátar var partur av, eisini sum mentabloggari.
Mentablaðstjórin Sune Johannesson skrivar leygardagin: ”Hans engagemang stannade inte vid enskilda titlar, i mina ögon var han alltid en förnämlig ambassadör för att föra in litteraturen från till exempel Island och Färöarna till vårt land. Jag ser än idag ingen som språkligt kan konkurrera med honom. En mästare.”
Í september 2013 hitti eg aftur Inge og sonin Esbjörn á bókamessu í Svøríki. Tá tók eg myndina omanfyri. Eins og pápin fæst sonurin við bøkur. Teir hava báðir vitjað í Føroyum og Inge, sum var bókmentafrøðingur, hevur umsett nógv, eisini yrkingar hjá Heðini Klein, til svenskt, sum aftur eru fluttar í enskt mál, m.a. í útgávuni Modern Scandinavian Poetry 1900-1975.
Inge týddi úr íslendskum, føroyskum, norskum og donskum. Sum eingin annar gjørdi hann íslendskar yrkjarar kendar í Svøríki í sjeytiárunum og fram. Hann hevur umsett Einar Már Guðmundsson, Kjartan Fløgstad og Halldór Laxness. Inge var riddari av íslendska Falkinum og í 2008 fekk hann týðaravirðisløn frá Svenska Akademinum. Svenska vinafelagið, Samfundet Sverige-Färöarna, varpaði í 2011 ljósa á føroyska partin av týðarvirkseminum hjá Inge Knutsson.
Ávegis til Týsklands í november í 2013 skrivaði eg soleiðis á bloggin:
"- Nei, sum verðin er stór, verður sagt í víðagitna ævintyrinum hjá H.C. Andersen um Hin ljóta dunnuungan. Og mamman heldur fyri, at hetta var einki. Tí verðin, hon røkkur langt yvir um urtagarðin, líka yvir í prestbøin. Men har havi eg ongantíð verið, sigur hon við undrandi ungarnar. Men onkuntíð er beint øvut av ævintýrinum, tí verðin verður so lítil, at tú kanst byrgja hana inni í heimliga túninum. Hetta kom mær til hugs, nú vit báðir, Sakaris, fóru umborð á ferjuna millum Puttgarden og Rødby í dag.
Komnir uppá, renna vit okkum í svenska týðaran, Inge Knutsson, (f.1948), sum eg møtti fyri tjúgu árum síðani heima í túninum í Tórsbyrgi, har hann vitjaði Heðin Klein í Rithøvundafelagnum. Hann minnist enn hvørja løtu, tá hann kom innum og hoyrdi Three Cigarettes in an Ashtray við Patsy Cline. Umborð á ferjuni koma vit í prát, og hann flennir so hjartaliga, tá Sakaris sigur, at hann er úr Skopun. Tí, fyri stuttum koyrdi Inge Knutsson runt Sandoynna við einum bónda at síggja seyðahaldið og góða útsýnið, sum allastaðni er í oynni.
Inge býr í Knislinge í Svøríki og arbeiðir sum týðari úr norðurlendskum málum. Hann er útbúgvin í bókmentasøgu, lista- og idésøgu og norðurlendskum máli. Fyrsta týdda bókin var íslendska yrkingasavnið Ord från ett utskär, sum kom í 1974. Hann hevur umsett norðurlendska bókmentavinnaran, Kim Leine Profeterne vid Evighetsfjorden, sum kom út í fjør, og hevur týtt meir enn hundrað bøkur, har meginparturin eru íslendskar, men eisini norskar, danskar og føroyskar.
Verðin er lítil, tá vegir krossast. Eisini umborð á ferjum, ið umframt kafeteriadekk við reyðum pylsum til Rifbjerg, eisini hava tokdekk og bildekk, har øll verðin kemur og fer eftir stuttari løtu, sum var tað Hótel Jörð."
Í kvøld fari eg at spæla sigarettsangin hjá Patsy Cline.
Ærað verið minnið um Inge Knutsson (1948-2015)


text:
Av tí, at vit ikki fáa uppgjørt endaligu fíggjarligu avleiðingarnar av verkfallinum og verkbanninum, fyrr enn tað er enda, og vit hava skilt, at summi tykkara longu er trekt í løn, veita vit hervið møguleikan fyri, at fáa eina jólagávu frá Føroya Pedagogfelag.
Gávan er eitt gávukort á kr 1000 frá einum matvøruhandli hjá Føroya Keypsamtøku.
Treytin er, at tú kann vísa á, at tú er trektur í løn fyri desembur mánaða.
Tey, ið ynskja sær hesa gávu, skulu senda okkum ein teldupost á: pedagog@pedagogfelag.fo.
Upplýsi:
Navn
Føðingardagur
Telefonnummar
hvørjum FK-handli gávubrævið ynskist til
…í seinast lagi mikudagin 20 desember kl 15.00.
Umbønir verða handfarnar í trúnaði.


text:
Pál kom nær metunum í 50, 100 og 200 bringu, men náddi teimum tó ikki heilt. Shaila royndi eftir metinum í 50 frí, men var somuleiðis ‘bara’ nær við, við frálíku tíðini 27.19 sekund. Helena kom undir kravtíðina til NJM í 100 rygg við tíðini 1:09.28 (!). Og Mona skoraði flest FINA stig, tá ið hon svam 800 frí í tíðini 9:15.46 (t.e. 714 FINA stig). Eg skal fara at telja heiðursmerki osfr., men fyribils mugu tit klára tykkum við úrslitalistan sum viðfesta tekst- og html-fílu.
(Savnsmynd. Pál svimur bringu á HS-stevnu í januar 2008)


text:
Eirikur Lindenskov 15.02.2017 (15:24)
Tunnilin undir Hoyvík verður nógv dýrari
– Vit fingu boð um í gjár, at tey á Tórshavnar kommunu eru farin at tekna upp á ein tunnil heldur enn at gera avtalaða innkoyringarvegin av Hvítanesi, norðan fyri Hoyvík og vestur í Villingardalsvegin.
Tað sigur Henrik Old, landsstýrismaður í samferðslumálum, sum 7. oktober undirskrivaði avtalu við Heðin Mortensen, táverandi borgarstjóra í Havn, um innkoyringarvegin.
Henrik Old sigur, at verður ein nýggj avtala gjørd, so má tann gamla sjálvandi broytast.
– Men alt er sjálvandi treytað av, hvat Løgtingið sigur, vísir hann á.
Hann sigur, at tað sjálvandi er upp til Tórshavnar kommunu, um tey vilja hava veg ella tunnil. Men tað er eingin sjálvfylgja, at landskassin fer at bera størri part av teirri verkætlanini, sigur hann.
– So má Tórshavnar kommuna sjálvandi gjalda tað meira, sum tað fer at kosta. Men fyri okkum kann tað gera tað sama, um tað er ein tunnil ella ein vegur. Vit skulu bara tryggja okkum, at ferðslan sleppur á ein veg til og frá tunnilsmunnanum trygt og væl, sigur landsstýrismaðurin.
Hann sigur, at ein tunnil er nógv dýrari enn ein vegur.
– Men eg kann einki gera við tað, tí tað er ein avgerð hjá Tórshavnar kommunu, um tey vilja nýta fleiri pengar upp á ein tunnil, sigur hann.
Henrik Old sigur eisini, at enn er einki ítøkiligt komið fram um, hvat ein tunnilsloysn fer at kosta í mun til ætlaða vegin. Men avtalað er, at farleiðin skal vera klár, tá Skálafjarðartunnilin letur upp, og tað er sambært ætlanini um ársskiftið 2019/2020
Henrik Old sigur, at honum dámar væl tunlar.
– Tað er bara ein spurningur um pengar, og tað er ein avgerð hjá Tórshavnar kommunu, sum eg ikki fara at blanda meg upp í, sigur Henrik Old, sum nú bíðar eftir næsta útspælinum frá Tórshavnar kommunu.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Paul McCartney
Paul McCartney (føddur 18. juni 1942 í Liverpool) er ein av heimsins kendastu sangskrivarum. Hann byrjaði yrkisleið sína í The Beatles saman við John Lennon, George Harrison og Ringo Starr. Saman skrivaðu Lennon og McCartney teir flestu sangirnar hjá The Beatles.
The Beatles vóru virknir millum 1962 og 1970. Í 1970'unum fekk Paul McCartney sær ein nýggjan bólk, so hann aftur fekk spælt konsertir. Bólkurin nevndist Wings. Einastu tónleikararnir, sum eru við á øllum plátunum hjá Wings, eru, umframt Paul McCartney, kona hansara Linda McCartney og gittarleikarin Denny Lane, sum eitt skifti hevði spælt í enska tónleikabólkinum The Moody Blues. Bólkurin Wings varð upploystur um ársskiftið 1980-1981, og síðani tá hevur Paul McCartney virkað sum solistur.
Sambært metbókini hjá Guinness er Paul McCartney ríkasti tónleikari í heiminum.
Paul McCartney pláturnar[rætta | rætta wikitekst]
- The Family Way - 1967
- McCartney - 1970
- Ram - 1971
- Wild Life - 1971
- Red Rose Speedway - 1973
- Band On The Run - 1973
- Venus And Mars - 1975
- Wings At The Speed Of Sound - 1976
- Wings Over America - 1977
- London Town - 1978
- Wings' Greatest - 1978
- Back To The Egg - 1979
- McCartney II - 1980
- Tug Of War - 1982
- Pipes Of Peace - 1983
- Give My Regards To Broad Street - 1984
- Press To Play - 1985
- Flowers In The Dirt - 1987
- All The Best - 1987
- Choba V CCCP - 1987


text:
Týtt: Flóvin Tyril
Ver eitt himmalljós í heimi,
skín sum viti kletti á!
Ver eitt himmalljós í heimi,
í treysti halt framá,
til úr Himli Harrin kemur
og sigur við teg: Gott!
Ver eitt himmalljós í heimi,
skín hátt, skín hátt, skín hátt!
Orð: Eben Eugene Rexford
Lag: Charles Hutchinson Gabriel
Týtt: Flóvin Tyril
Upprunaheiti: Only one way
1. Tað er einans ein vegur til frelsu:
Hin krossins, men dýrmæta leið.
Hon gjøgnum Getsemane gongur,
við tornum, har fóturin steig.
Tó trong, hon við dýrdleika skyggir
við himmalskum lyftum á ferð.
Er hon ósløtt og torfør at ganga,
so náði í yvirflóð er.
Niðurlag: Tað er einans ein vegur til frelsu:
Hin krossins, dýrmæta leið.
Tað er einans ein vegur til frelsu:
Hin krossins, men dýrmæta leið.
2. Tað er einans ein vegur til frelsu!
Hann byrjar við Golgata træ,
um iðranardalin hann gongur,
úr syndanna díki og stað.
Mong vitni hann fargaðu reyðan,
og tárini runnu so stríð,
men hann er tó hin einasti vegur,
sum leiða kann Himmalin í.
3. Tað er einans ein vegur til frelsu,
hann tykjast kann trongur sum er,
við fjøllum av royndum og sorgum,
við gremju um oyðimørk her.
Men Jesus, sum syndarar frelsir,
skal fylgja og leiða hvørt stig.
Hann skal styðja og troysta og bera.
Trúgv á hann og ja honum sig!
Orð: Gloria Gaither og William J. Gaither
Lag: William J. Gaither
Týtt: Flóvin Tyril
Upprunaheiti: Gentle shepherd
Góði Hirði, leið tú okkum,
ger tað so, at vit fara rætt avstað.
Góði Hirði, føð tú okkum,
tína kraft nýtst okkum dag um dag.
Tú bert mentur ert at veita okkum hjálp á hvørjum degi her.
Góði Hirði, leið tú okkum,
ger tað so, at vit fara rætt avstað.
Orð og lag: Laurie Klein
Týtt: Flóvin Tyril
Upprunaheiti: I love you, Lord
Eg elski teg, Harri, prísi tær,
tilbiði teg, dýrur ert tú mær.
Lat toknast tær mítt takkarlag,
søtt í oyrum tínum, Gud, veri tað.
Orð og lag: Dottie Rambo
Týtt: Flóvin Tyril
Upprunaheiti: The holy hills of heaven call me
1. Meg kalla halgu heimlands hæddir
til fagran bústað handan hav,
mær bíða kær, og krúnur latast,
har skyggir dýrd, sum heilt ber av.
Niðurlag: Mítt likams tjald er sum í fongsli,
sál mín enn býr hylkinum í,
men tess leirdyr brátt skulu bresta úr stongsli,
tá ið einglar loysa mína sál.
Eg flúgvi heim sum á arnarveingjum,
dýrdin veittrar mær, skjótt ber tað á mál.
2. Mong kær eg hómi hinumegin,
øll sorg er burt, hvørt tár, ið rann.
At síggja Krist gerst størsta gleðin,
tann dýrdarsjón ei lýsast kann.
Orð og lag: Martin Alfsen
Týtt: Flóvin Tyril
Upprunaheiti: Denne dagen er din
Harri, henda stund er tín,
saman eru vit at møta tær,
til at fagna tíni uppreisn her,
tínum sigri yvir deyða.
Harri, henda stund er tín,
saman eru vit at prísa tær
fyri orðið, tú her okkum ber,
og várt samfelag í tær.
Stundin er tín,
tín sigur er mín,
tá kærleiki tín vann,
tá páskamorgun rann.
Henda stundin er tín.
Orð: Charles Wesley
Lag: Samuel Stanley
Týtt: Flóvin Tyril
Upprunaheiti: O thou who camest from above
1. Áh, tú, ið komst úr hægstu dýrd
at birta ljós í myrku verð,
at loysa sál, av lystum stýrd,
at veita fangum frælsi her.
2. Kynd tú í mær eitt kærleiksbál,
ið støðugt brennur fyri teg
og er eitt himmalljós tí sál,
ið trilvar fram á myrkursveg.
3. Áh, Jesus, míni tráan vend
at tæna, toknast, líkjast tær,
so náðin stór gerst mongum kend,
og nýggja sjón hin blindi fær.
4. Tín halga vilja við mær frem
og ger meg ílat, tær til prís,
mítt treka, kalda hjarta nem,
so góðska tín gerst øllum vís.
5. Eg aldri fult tær takka kann,
at tú mær birti lívsins ljós.
Tú tókst mín dóm, mítt syndabann,
og nú mót Himli ber mín kós.
Orð: Johnson Oatman
Lag: William Edie Marks
Týtt: Flóvin Tyril
Upprunaheiti: The last mile of the way
1. Tá eg gangi á rættferðarvegi,
og mín leið móti dýrdini ber,
skal eg skoða mín kong har við gleði,
tá ið skeið mítt á fold runnið er.
Niðurlag: Tá ið skeið mítt á fold runnið er –
og um dagsetur endar mín ferð,
skulu hvíld mær og lívsæla bíða,
tá ið skeið mítt á fold runnið er.
2. Lat meg boðskapin glaða nú bera
teimum burt vilstu sálunum her,
so mín frøi kann fullkomin vera,
tá ið skeið mítt á fold runnið er.
3. Her tey dýrastu bond mugu støkka,
sorgin beiska hvønn dag um seg ger,
men ei grátur, ei suff meg kann røkka,
tá ið skeið mítt á fold runnið er.
4. Og um trúfastur virkað eg havi,
gingið sannleikans leiðir í verð,
tvífalt fegnast eg skal alla ævi,
tá ið skeið mítt á fold runnið er.
Orð og lag: John W. Peterson
Týtt: Flóvin Tyril
Upprunaheiti: It’s not an easy road
1. Ei lættfør leiðin er, vit mót Himlinum halda,
tí óslætt er og skursl víða hvar.
Ei lættfør leiðin er, men við okkum er Harrin,
tað gleðir, at hann okkum er nær.
Niðurlag: Nei, nei, ei lættfør leiðin er,
áh, nei, ei lættfør leiðin er,
men Jesus gongur undan og gøtuna javnar
og lættir hvørja mótbrekku her.
2. Ei lættfør leiðin er – mangan møðsom og trupul,
og ikki helma vandarnir í,
men Jesus okkum verjir, so einki skal saka,
og førir gjøgnum vandar og stríð.
3. Tó ferðamóður mangan og sárur í fótum,
um byrðaður av stúran og sorg,
veit eg, ein betri dagur við dýrd stendur fyri,
ein hvíld framúr í himmalsku borg.
Orð og lag: Charles Albert Tindley
Týtt: Flóvin Tyril
Upprunaheiti: We’ll understand it better by and by
1. Er enn myrk og trong hvør leið,
og vit skilja kunnu ei,
hvussu Gud man greiða alt
ígjøgnum lívsins trupla skeið;
eyga hans tó vakja skal
yvir okkum trútt og væl,
alt vit skilja skulu betur handan hav!
Niðurlag: Handan hav gyltu morgunstund,
tá øll tey frelstu savnast heim á fund,
allir spurningar tá finna svar og grund,
alt við skilja skulu betur handan hav!
2. Freisting, snerra mangan tók
okkum, so vár fótur ók,
framferð tankaleys og skeiv
meint í hjartarøtur reiv,
og vit undrast á, hví Gud
loyvir royndir, sváran lut,
men vit skilja skulu betur handan hav!


text:
Hon varð fødd í Havn 7/9-1884 og gekk í privatskúla hjá Fanzisku Jacobsen. Longu 16 ára gomul fór hon at seyma fyri fólk; í 1908 fór hon niður til Danmarkar at arbeiða og nema sær kunnleika, kom heim aftur í 1916 og arbeiddi á skrivstovu eina tíð, rak so saman við øðrum seymi- og bindistovu 1926-38.
Í hesum árum var ríkt felagslív í Havnar sjónleikarfelag, og sum sjónleikari var Sofía framúr - høvuðsleikari í fleiri stórum leikum, m.a. »Rannafelli«, sum William Heinesen skrivaði seinast í 20-unum.
Í privatskúlanum hevði hon fingið eina ógvuliga danskt-hugaða skúlauppaling. Tilkomin gjørdist hon helst av hesum sama sera áhugað fyri øllum føroyskum eyðkennum. Frá ommu síni, ið ættað var úr Koltri, lærdi hon hóp av søgnum, *ævintýrum og skjaldrum. Ein part av hesum læt hon prenta í bókina »1 skýmingini«, 1947, sum Elinborg Lützen hevði myndaskrýtt so frágera hegnisliga.
Í føroyskari barnabókaútgávu man henda vakra útgávu, prentað var hon í 7000 eintøkum, altíð fara at standa sum ein høvuðshending.
Sofía doyði 9/3-1960.
Úr: Árni Dahl: Bókmentasøga I-III. Fannir. 1980-83.


text:
Kommunurnar menna nú ferðavinnuna eftir øðrum fortreytum
Lógin fyri Visit Faroe Islands varð broytt undan ársskiftinum, og tað merkir, at tey, sum fáast við umsiting og menning av...Fyri haldarar
Matstovan KOKS frammi við Gjónna við Leynavatn
Komandi árið fer matstovan KOKS at húsast í tiltiknu húsunum frammi við Gjónna við Leynavatn. Samtakið Betri eigur húsini men..
Eitt ár við Trump: Eldur og øði!
Leygardagin 20. januar 2018 er júst eitt ár liðið síðani, at Donald J. Trump varð tikin í eið sum 45. forsetin í USAFyri haldarar
Útflutningur: 8 milliardir í 11 mánaðir
Nú útflutningurin fyri 11 mánaðir av 2017 er uppgjørdur, sæst at tað bleiv útflutt fyri 8 mia. kr. Tað er 9% meira enn árið...


text:
U17 dreingir: 2-3 móti Onglandi
Føroysku dreingirnir komu væl frá byrjan móti Onglandi í morgun og vunnu bæði tey fyrstu settini ávikavist 25-20 og 25-20.
Men so kom stígur í.
Triðja settið vann Ongland 25-18, eins og Ongland vann 4. settið 25-21.
Farið var so undir 5. avgerandi settið. Føroyar komu illa frá byrjan og komu afturút 6-1, men vunnu seg síðani uppá 7-8, men ov nógvir feilir til seinast gjørdu, at Ongland vann settið 15-9, og harvið dystin 3-2.
Men ein góður dystur frá føroyska liðnum, sum í gjár vann 3-0 á Noregi.
Seinasti dysturin hjá liðnum verður í morgin.
Leikararnir í dag vóru:
Ari í Haraldstovu Petersen, SÍ
Ragnar Weihe, SÍ
Hjørtur Joensen. SÍ
Jón Weihe Simonsen, SÍ
Oddur í Haraldstovu Petersen, SÍ
Dávið Hentze, Mjølnir
Áslakur Holm, ÍF
Hákun Weihe Heinason, Fleyr
Jónfinnur Jógvansson Hansen, Fleyr
Niklas Samuelsen, Fleyr
Julian Vest Niclasen, SÍ
Venjari: Rajko Petrovic
Hjálparvenjari: Hans Simonsen
Liðleiðari: Jónley Poulsen


text:
Útlátið av vakstrarhúsgassi frá "Onnur skip" fevnir um útlát frá skipum, onnur enn fiskiskip, t.d. strandfaraskipum, vaktarskipum, havrannsóknarskipum og sand- og grótbátum, sum bunkra í Føroyum.
Kelda: Hagstova Føroya. Seinast dagført: juli 2017.
Ein orsøk til vøksturin í útlátinum í 2016, var at havrannsóknarskip brúkti 1750 tons meira í 2016 enn í 2015.
Vøksturin í útlátinum í 2007 og 2008 skyldast økt túratal á suðuroyðarleiðini frá juni 2007 og harvið eina økta nýtslu av olju hjá Smyrli. Í 2010 brúkti Strandferðslan 850 tons minni av tungolju og 200 tons minni av diselolju. Fallið millum 2012 og 2013 skyldast minni oljunýtslu hjá Smyrli.
Les meira: Um vakstrarhúsgass
Ynskir tú fleiri upplýsingar um útlát av vakstrarhúsgassi, so ring til Umhvørvisstovuna, tlf. 342400, ella send okkum ein teldupost us@us.fo.
Brenning av olju o.a.
Landbúnaður
Ídnaðarligt virksemi


text:
Hvíta løriftið í Havnar Bio bleiktrar av berari filmsgóðsku í døgunum 9.-13. september í 2015. Tá síggjast 5 filmar í 5 dagar fyri 300 krónur. Harafturat ert tú við í kappingini um eina ferð fyri 2 til Edinburgh í Skotlandi í juni 2016 á elsta filmfestival á okkara leiðum, The Edinburgh International Film Festival.
5 FYRI 300:
Fert tú í forhøllina í Havnar Bio og keypir atgongumerki til allar fimm filmarnar, so fært tú tey fyri 300 krónur. Keypir tú støk atgongumerki, antin við skivuna ella á netinum, so kosta tey 90 kr hvørt, ella 450 krónur tilsamans. Hálvtannaðhundrað krónur eru sostatt at spara við skivuna.
í Havnar Bio 9/9 kl 20:00Intro í Kaffihúsinum kl 19:00
Jan Højgaard, formaður í Fiskimannafelagnum
Fyrsti filmur er ein eksperimenterandi amerikanskur fiskivinnufilmur, LIVJATAN. Hetta er dýrið í sjónum, sum bíbliusøgur siga um. Amerikanski heimildarfilmurin úr Norðuratlantshavi hevur tikið navn úr hesum bíbliusøgum. Á nýskapandi surrealistiskan hátt lýsir LIVJATAN sjólívið, sum tað sæst og hoyrist, uttan orðaskifti og frágreiðingar. Við fleiri smáum GoPro myndatólum fylgja vit manningin á botnfiskabátinum Athenu, ið er ein av 500 úr havnabýnum New Bedford í Massachusetts, har eisini søgan um Moby Dick stavar. Tey, ið hava gjørt filmin, eru bæði tvey mannfrøðingar, ið eisini starvast sum listafólk. Bretski Lucien Castaing-Taylor er leiðari á The Sensory Ethnography Lab á Harvard Universitetinum í Cambridge í Massachusetts, og franska Véréna Paravel starvast á The Museum of Modern Art í New York. Umframt granskingarstørvini, hava bæði gjørt fleiri listaliga nýskapandi filmar um evnini, tey granska. Eitt nú hevur Lucien gjørt film um bøndur og seyðahald í Montana í filminum Sweetgrass. Í hesum filminum, LIVJATAN, lýsa tey sjálvt fiskivinnuarbeiðið, havið, maskinorkuna og medspælararnar, sum bæði eru menniskjað og umhvørvið. Meðan aldurnar duna, trossarnir spennast og maskinan hostar, ganga manning og granskarar við snurrandi myndatólum, so vit í spælifilmslongd fáa eina óvæntaða fatan av lívinum umborð, ikki minst í náttarmyrkrinum.
Fiskimannafelagið stuðlar og bjóðar skipskeks og Slupp-øl afturvið sýningini í Havnar Bio. Frá klokkan 19 og til á midnátt bjóðar Fiskimannafelagið til opið hús í Kaffihúsinum undir Bryggjubakka.
Leviathan (Lucien Castaing-Taylor & Verena Paravel, USA 90 min 2012)
Mikudag 9. september 2015 kl 20:00 í Havnar Bio
Hóskvøld í Havnar Bio 10/9 kl 20
Intro: Greta Svabo Bech, sangarinna
Fleiri heimildarfilmar um kendar persónar á altjóða tónleikapallinum eru komnir í ár. Tann filmur, ið flestu hava sæð og ummælarar hava verið fegnastir um í øllum okkara grannalondum, kemur nú til Havnar. Tað er filmurin um bretsku Amy Winehouse, sum doyði 27 ára gomul í 2011. BAFTA-vinnarin Asif Kapadia hevur gjørt henda hugtakandi biograffilmin, sum einans ber fornavnið á sangarinnuni, AMY. Umframt sjálvsagda tónleikin, sum gjørdi hana so væl umtókta, fáa vit innlit í heimalív, privatar filmsupptøkur og inniligar samrøður við familju og starvsfelagar í góðar tveir tímar. Amy Winehouse fekk fimm Grammyvirðislønir fyri útgávuna ”Back to Black í 2008”, sum higartil er mest selda tónleikaútgávan í Bretlandi í hesi øldini. Sjangran er klassiskur soultónleikur, R&B og blues. Sangarinnan Greta Svabo Bech fer at introdusera filmin um Amy Winehouse. Aftaná er høvið at vitja Sirkus og skifta orð um filmin.
Amy (Asif Kapadia, Bretland 128 min 2015)
Hósdag 10. september 2015 kl 20:00 í Havnar Bio
Fríggjakvøld í Havnar Bio 11/9 kl 19
Intro: Sunva Eysturoy Lassen, fotografur og fotolærari
Tað er fremsti evropeiski filmsleiksjórin seinastu mongu árini, Wim Wenders úr Týsklandi, sum í filminum THE SALT OF THE EARTH lýsir ferðandi fotografin Sebastiao Salgado. Wenders hevur gjørt filmin saman við Juliano Ribeiro Salgado, ið er sonur Sebastiao, sum í 40 ár hevur ferðast, at lýsa tær broytingar, sum menniskjan elvir til og er partur av um allan heim. Hann hevur eygleitt søguligar stórhendingar, altjóða tvístøður, stríðsmál og tá ein heil tjóð flýggjar. Nú kannar og avmyndar hann støð, har eingin hevur verið, og villini djór og plantur í stórbæra landslagnum: eitt fotografiskt avrik, sum neyvan hevur sæð sín líka, har Sebastiao Salgado fagnar heimsins vakurleika, frá hvítabjørnini á norðpólinum til gróðrarmikla frumskógina í syðra Afrika. Sunva Eysturoy Lassen, sum er fotografur, fotolærari á miðnámi og rekur fyritøkuna Mureldur, fer at introdusera ferðandi fotofilmin hjá Wim Wenders um Salgado. Aftaná er høvi at vitja Sirkus og skifta orð um filmin.
The Salt of the Earth (Wim Wenders & Juliano Ribeiro Salgado, Frakland, Brasil & Italia, 110 min 2014)
Fríggjadag 11. september 2015 kl 19:00 í Havnar Bio
Leygarkvøld í Havnar Bio 12/9 kl 19
Intro: Herálvur Jacobsen, formaður í Lærarafelagnum
Saman við Lærarafelagnum bjóða vit til hesa sýning, har Viggo Mortensen er lærari í fronsku søguni hjá Albert Camus um frælsisbardagan í Algeria. Vit eru í 1954, tá Daru, ið er lærari í fronskum, fær til uppgávu at leiða Mohamed, sum er dømdur fyri morð, til næsta fangahús. Lærarin og Mohamed eru bygdafelagar og noyðast at samstarva á ferðini, tí arabiskir reiðmenn og hevndarfull niðursetufólk eru eftir teimum. Á vandamiklu ferðni knýta teir eitt óvantæð vinaband, ið skal bera ella bresta, tá Daru skal handa Mohamed til myndugleikarnar. Aftaná er høvi at vitja Sirkus og skifta orð um filmin.
Loin des hommes (David Oelhoffen, Frakland 101 min 2014)
Leygardag 12. september 2015 kl 19:00 í Havnar Bio
Sunnukvøld í Havnar Bio 13/9 kl 20
Intro: Theodor Eli Dam Olsen, formaður í Prestafelagnum
Saman við Prestafelagnum bjóðar Filmsfelagið og Havnar Bio til fimta og seinasta filmin. Hann er norskur og kallast 1001 GRAMM, og er um at máta hvørt nikk og prikk í sjónligu tilveruni. Leikstjórin Bent Hamer sigur søguna um vísindakvinnuna Mariu, sum er í starvi á Justervesenet, har alt verður vigað og mált, kilo og metrar. Tá søgan tekur við, skal Maria til París at kanna, um eitt kilo, sum er skrásett í Noregi, veruliga vigar tað sama sum í restini av heiminum. Á ferðini til franska høvuðsstaðin fer alt í smildur, og hon fer at leggja misnøgd og sorg, men at enda eisini kærleika, í vágskálina. Tá kemur hon eftir, at tann, ið einki hevur at bera, ber hina tyngstu byrðina. Aftaná sýningina verður drigið um vinningin, sum er ferð fyri tvey frá 62°N á filmfestival í Edinburgh. Eftir hetta er høvi at vitja Sirkus og skifta orð um filmin.
1001 Gram (Bent Hamer, Noreg & Týskland 93 min 2014)
Sunnudag 13. september 2015 kl 20:00 í Havnar Bio
Vinn eina ferð á 70 ára filmstevnu í Edinburgh
Ferðaskrivstovan 62°N stuðlar tiltakinum “Filmsdagar - í felag” í Havnar Bio. Stuðulin er eini ferð fyri tvey til Edinburgh International Film Festival, sum fyllir 70 ár í juni næsta ár. Tey, sum vilja vera við í kappingini um ferðina hjá 62°N til altjóða filmfestivalin í Edinburgh í 2016, skriva navn og telefonnummar aftanfyri á persónliga atgongumerkið, sum er eftir, tá kontrollørurin hevur fingið sín part, til tær sýningar, sum ganga undir heitinum “Filmsdagar - í felag” í Havnar Bio í døgunum 9.-13. september í 2015. Eftir sýningina verður atgongumerkið við áskrivaðum navni og telefonnummari á lagt í ein svartan kassa í forhøllini í Havnar Bio. Vinningurin, sum er eitt gávukort frá ferðaskrivstovuni 62°N, hevur eitt virði, ið er 10.000 krónur. Gávukortið kann eisini nýtast eftir egnum ynski. Drigið verður í biografhøllini eftir seinastu sýningina, sum byrjar sunnukvøldið 13. september í 2015 klokkan 20.
Filmsfelagið er eitt góðskumerki
Áhugafelagið, sum byrjaði í Havnar Bio í 1962, men ikki hevur verðið virkið síðani seinastu sýningarnar í Leikhús Bio í 1992, stendur fyri filmsúrvalinum. Í vanligu skránni hjá Havnar Bio ber Filmsfelagið boð um eitt slag av filmi, ið dregur ein áskoðaraskara til sín, sum ikki vanliga gongur í biograf. Heitið Filmsfelagið, sum ikki hevur verið brúkt í útvið fjórðingsøld, er soleiðis vorðið eitt góðskumerki. Hesa gongd vilja Havnar Bio og Filmsfelagið hjúkla um við sýningum alt árið, og serliga í september - men altíð í felag - tí tá er filmur bestur - í felag.
Ole Wich gjørdi øll búmerki


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
El-skipanin í bátahylinum
10.01.2007
El-skipanin í bátahylinum er nú umsíðir fingin at virka!
El-skipanin er ein kortskipan, har bátaeigari, sum ynskir streym umborð á bátin, kann útvega sær eitt kort frá havnarskrivstovuni. Kortið sjálvt kostar 50 kr at útvega sær, og síðani kann við telduskipan fyllast á kortið fyri upphædd, sum viðkomandi sjálvur ynskir. Kortið verður síðani brúkt í einum av el-skápunum í bátahylinum. Tá kortið er tømt, kann "fyllast" á aftur á havnarskrivstovuni.
Kaðalin frá el-skápinum og umborð á bátin útvegar viðkomandi sjálvur, og kaðalin liggur fyri egna ábyrgd. Kaðalin skal tó leggjast soleiðis, at hann í minsta mun er til ampa fyri onnur, sum ganga á bátabrúgvunum.
Havnarskrivstovan gevur vegleiðing í at brúka kortið, og boð frá havnarskrivstovuni skulu neyvt fylgjast.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Stóra ferðamannaskipið hjá reiðarínum Holland America Line, sum vitjaði í Runavík í summar, kemur aftur 11. august 2018.
Móttøkan av skipinum 24. juli í ár gekk framúr væl. Umleið helvtin av teimum 2000 ferðafólkunum fóru skipaðar útferðir við bussi, meðan hin helvtin hugnaði sær í Runavíkarøkinum. Nógv varð gjørt burturúr móttøkuni. Kunningarstovan skipaði saman við Runavíkar Havn og kommununi fyri einum mentanartiltaki við føroyskum dansi og lokalum kendum sangarum. Eisini vóru ymiskir túrar í økinum, umframt ein uttandurða marknaður við handgjørdum lutum og ferðaminnum.
Tá Zuiderdam vitjar aftur í 2018, er útbyggingin av Runavíkar Havn liðug. Kaikanturin, har skipið legði at í ár, verður longdur úr 100m upp í gott 300m. Ferðamannaskipið Zuiderdam er útvið 300m langt og umborð eru 2000 ferðafólk og manningin telur 850 fólk.
Vit gleða okkum til at taka ímóti skipinum aftur í 2018.


text:
Í gamla Tórs Cafeteria, har tey ungu savnaðust í 60- og 70-árunu, biksar Birgar Johannessen við at seta upp eitt veruligt býarsavn við ymsum lutum, sum hava eitthvørt við Havnina at gera. Her eru løgnir lutir, sum Birgar hevur savnað sjálvur. Lutir, sum fólk hava latið honum. Og so sjálvandi modellið av gomlu Havnini, sum Birgar sjálvur evnar til.
- Eg havi fingið eina ørgrynnu av spennandi tingum inn her, so nú ræður um at fáa framsýningina at hanga saman sum eina heild. Eg ætli at lata framsýningina upp 1. juli, sigur Birgar Johannessen, tá ið vit vitja hann í góðveðrinum í dag.
Les eisini Langlesnað um Birgar Johannessen: Kærleikin sum ongantíð rustar
Býarsavnið er eitt slag av lívsverki, hann setir upp við gerandislutum og -minnum úr Havn. Her eru fløskur, hjálmar, myndir, plátur, skelti og mangt, mangt annað. Higartil eitt projekt, sum hann stórt sæð fíggjar úr egnum lumma. Og nú eru lummarnir við at vera tómir, sigur Birgar skemtandi.
- Lions var so gávumilt at játta verkætlanini 50.000 krónur, og Býráðið játtaði 50.000 krónur av teimum 200.000 krónunum, eg søkti um, sigur Birgar.
Hann skal rinda fyri slíkt sum húsaleigu, ljós og hita, og annars má hann dúva upp á hjálp frá vinum og kenningum til nógv, sum skal gerast, nú riggað verður til.
- Tað hevði verið so nógv lættari, um eg hevði einar 300.000 krónur av kapitali at brúka til handverkarar og annað. Nú noyðist eg at biðja góð fólk koma at hjálpa mær, tá ið eg skal gera okkurt, tú veitst elektrikara, málara ella líknandi. Tað er nokk so strævið, viðgongur Birgar.
Hvussu er og ikki. Hann umhugsar at taka eina 20 krónu frá teimum vitjandi, so tað hjálpir til raksturin, tá ið tað veruliga byrjar. Spurningurin er, hvussu langt tað røkkur. Um ein mánað letur framsýningin so upp.
Mjólkarpakkar og fløskur frá Restorff's er millum mangt annað sett upp á framsýningini. Tað er í stóran mun ting, ið minna okkum á gerandislívið, sum tað var, ið setir dám á Býarsavnið


text:
Ein bláan alboga, eyma mjødn og hald í rygginum. So veit man at ballið var gott.
Fríggjakvøldið var árliga jólaborðhaldið á skránni. Takið tað bara púra róligt tit, eg fari bara at flenna eftir mær sjálvari ;o)
Ótrúligt, sum Superwoman kann kenna seg ó-super “dagen derpå”. Kappin er allarhelst burturblivin harúti á dansigólvinum, tí hendan sunnudagin kenni eg meg bestemt ikki at kunna flúgva og verða ósigrandi. Tvørturímóti!
Meðan eg havi sett meg við varmadunkinum fyri mín eyma rygg, royni eg at finna høvd og hala á, hví hann er so læstur sum hann er. Nakrar myndir renna fram fyri meg frá dansigólvinum, har eg havi hildið meg vera professionellan limbodansara og eisini estetiskan fimleikara.
Íhvørtfall havi eg latið ein av dansifelagunum lagt meg so afturav, tí eg visti jú innast inni, at eg dugdi væl at fara í brúgv. (Gloymdi at tað vóru 30 ár gingin síðani seinast, tá kroppurin var nakað væl minni og liðiligari enn í dag. Superwoman tit vita.)
Nú eg setti mær teir høghælaðu aftur í skápið til næstu ferð, sá eg, at tann eini hælurin var í so skamfílaður. Ristin, handan forbrenda ristin uttanfyri...
Hon man hava verið til ampa fyri manga kvinnu, ið er farin útum at svala sær á eitt festligt kvøld. Minnist meg at hava rópt um hjálp. Rópt! Sum tað, at ein fastur hælur skuldi verið tann størsta neyðin man kundi komið í, harramíngud also. Sum ein frelsandi eingil, kom ein jarðarmóðir mær til hjálpar. Hon veit, hvat tað vil siga, at hava okkurt fast í einum holi, sum má lirkast út, fyri at tað ikki skal enda við for nógvum riftum og diverse, og tað megnaði hon eisini í mun til ta neyðina, eg var í hesa løtuna.
Ikki tí, tá man hevur lagt nøkur dansifet afturum seg eitt slíkt kvøld, er onki meiri natúrligt enn at lata seg úr og tveita stilettirnar innundir eitt borð. So gongur man runt og traðkar upp í klebruttar hyljar, sum vónandi bara eru veitsluløgir, men man veit ongantíð við vissu. Skuldi kanska havt nøkur stix í lummanum… (sjúkrarøktarfrøðingarnir vita).
Man hevur so nógva kjerligheit at oysa av eitt slíkt kvøld eisini. Eitt klíp her og der ger ikki mun, og muss og klemm til øll, sum siga “hey”. Eygleiðingar meðan man hongur har í barrini og sær tvey har á dansigólvinum, sum bestemt ikki eru par, men sum hava gloymt tað hetta kvøldið, verða slettaðar úr minninum, tí jólafrokostar telja ikki ordiliga við hjá øllum.
Tá seinasti dansur er dansaður, er snilt at fara húsagongd og leita eftir einum góðum snapsi afturvið morgunkaffinum.
Og hevur man langt heim, er gott at hava góðar starvsfelagar, sum búgva í Havn og sum eiga eina heita rumpu at balla seg hjá, og sum onki hava ímóti at balla seg undir tínu rumpu. Tað er gull. Ikki at gloyma, sum eisini eiga eina eyka tannbust, brúsubað OG einar reinar Sloggi.
Takk fyri eitt fantastiska stuttligt kvøld, passið væl uppá tykkum harúti og verið góð við hvønn annan!
Gott vikuskifti :)


text:
Nú hósdagin 22. november byrjar EM á stuttgeil í franska býnum Chartres, við luttøku av millum øðrum Páli Joensen. SwimRankings hevur ein fyribils startlista liggjandi her, sum bendir á at Pál í øllum førum klárar í finalu í 1500 frí, við rættiliga góðum møguleika at taka heiðursmerki eisini.
Luttøkan hjá Páli verður í 200, 400 og 1500 frí, har tað ikki óvæntað liggur best fyri hjá honum á teimum báðum longri teinunum. Í 400 metra frísvimjing er hann faktiskt styrkismettur sum nummar 1 við tilmeldingartíðini 3:41.05 frá EM í Stettin í fjør … men her má nevnast at Yannick Agnel nú hósdagin setti heimsmet (!) í greinini við 3:32.25; so her skal liggja heilt øgiliga væl fyri, um Pál skal kunna taka gullið. Aðrir kappingarneytar í 400 eru til dømis sveisarin Dominik Meichtry, og italumaðurin Alex di Giorgio, sum summi av okkum minnast frá EJM í Beograd á sinni.
Í 1500 metra frísvimjing burdi finaluplássið longu verið sikkurt, um ikki tað onkunsvegna koma eina rúgvu av tilmeldingartíðum afturat inn frá síðulinjuni av. Pál er styrkismettur sum nummar 3 aftanfyri forsvarandi evropameistaran Mateusz Sawrymowicz úr Póllandi og Sergiy Frolov úr Ukraina; men aftanfyri hann eru eisini vandamiklir menn, sum til dømis ungi Gregorio Paltrinieri úr Italia, sum í Debrecen í vár gjørdist evropameistari á langgeil, og aðrir sum Anthony Pannier og Gergo Kis, ið fyrr hava voldað Páli kvalir.
Í 200 er Pál niðri á einum 25. plássi, við Yannick Agnel sum aftur mest sikra kortið til gull, eftir nærum at hava sett heimsmet í dag, og aðrar harðar hundar frammanfyri Páli eisini.
Evropameistarastevnan byrjar sum sagt hósdagin, og heldur áfram til og við sunnudagin. Stevnuheimasíðan eitur www.chartres2012.com, sí eisini len.eu. Finalurnar verða at síggja á Eurosport, og eg vænti at tær onkunsvegna verða sendar av fyriskiparunum eisini, sum live stream á netinum.


text:
Nú var eg nakað skjótur við hasum fyrra … tað vísir seg at har varð eisini kappast í aldursbólki 2000 og yngri, og har vórðu finalurnar avgreiddar eisini á teinunum stytri enn 800. í 50 metra bringusvimjing fyri dreingir árgang 2000 og yngri vann Hugin Næs Lave úr Suðuroyar Svimjifelag silvur, og í 50 metra frísvimjing fyri gentur árgang 2000 og yngri vann Vár Erlingsdóttir Eidesgaard gull. Til lukku við teimum!
(Vár E. Eidesgaard ovast á sigurskamlinum í Reykjavík)
(Hugin Næs Lave heilsar suðuroyingum úr Reykjavík)
Jón Bjarnason eigur myndirnar


text:
Róðrarsamband Føroya bjóðar við hesum til móttøku í ÍSF húsinum í morgin mánadagin 11. desember klokkan 17:00 fyri at heiðra føroysku rógvararnar og teirra úrslit í sambandi við EM í inniróðri.
Mere
Teir sjey føroysku rógvararnir, sum Róðrarsamband Føroya tók út til at luttaka í EM í inniróðri hava veruliga gjørt um seg í Amsterdam har kappingin varð hildin í dag 9. desember.
Byrjað var longu klokkan hálvgum níggju føroyska tíð, tá ið menninir skuldu í eldin. Her gjørdist talan um tvær gullmedaljur og tvær silvur medaljur. Teir báðir Magnus Madsen og Jens Kristian Dam vunnu báðir gull, meðan Toni Dam og Bergur Dam Jensen vunnu silvur. Her kann nevnast, at Magnus vann sín bólk sera sannførandi við 17 sekundum og Jens Kristian vann somuleiðis ein tryggan sigur við fýra sekundum.
Hjá Toni gjørdist talan um ein sera spennandi róður og ein ikki minni spennandi endaspurt, har Toni tíverri gjørdist júst ov stuttur til ...
Mere
https://www.youtube.com/channel/UCGmOUZ43FfzGjH45WXU8Yeg/live
Mere
Róðrarsamband Føroya hevur saman við Boga Olsen, landsliðsvenjara, úttikið sjey føroyskar rógvarar til europameistara kappingina í inniróðri, sum verður leygardagin 9. desember í Amsterdam.
Síðan september hevur Róðrarsambandið í samstarvið við lokal róðrarfeløg skipa fyri úttøkukappingum, sum hava verið hildnar kring alt landið og hevur sum heild góð undirtøka verið fyri úttøkukappingunum.
Tey sjey, sum eru úttikin fara at kappast í ymiskum aldursbólkum og vektbólkum. Seinasta mánaðin hevur liðið fyri tað mesta vant saman og hava venjingarnar gingið væl.
Eftir ætlan skuldi ferðaliðið fara úr Føroyum hósmorgun, men fyri at sleppa undan ódnarveðrinum, sum hevur herjað oyggjarnar, varð gjørt av í samráð við og við ...
Mere


text:
Heri Simonsen 18.06.2017 (22:25)
Serlig Europa League/Champions League sending á Rás2
Í morgin fáa vit staðfest hvørjum liðum NSÍ, KÍ og B36 skulu møta í Europa League undankappingini, og hvønn Víkingur skal møta í Champions League undankappingini.
Í samband við Europa League lutakastið og Champions League lutakastið fer Rás2 at hava eina serliga sending frá klokkan 11.05, har høvuðsvenjarin hjá HB, Sigfríður S. Clementsen vitjar í Rásarúminum.
Vertur verður André Olsen, og hann fer at ringja til umboð fyri NSÍ, KÍ, Víking og B36, tá tað er greitt hvørji lið hesi skulu møta. Sent verður til útum klokkan hálvgum eitt. Tó verða tíðindi á Rás2 millum klokkan 12 og 12.15.
TRÝST á PÍLIN undir MYNDINI, og hoyr André Olsen greiða frá sendingini.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Navn til nýggja missiónshúsið á Strondum
mentan24-05-2017 - 09:25 - Jóanis Nielsen
Nú nærkast til nýggja missiónshúsið á Strondum verður tikið í nýtslu.
Í tí sambandi hevur tú møguleikan at koma við uppskoti til navn til húsið. Eisini ert tú vælkomin at grundgeva fyri tínum uppskoti.
Um tú hevur eitt uppskot, kanst tú senda tað til Súna Olsen, adressa: Hálsagøta 11, 490 Strendur – Teldupostursuniolsen@gmail.com
- sms 777724
Navnanevndin fær innkomnu uppskotini anonymt frá Súna at taka støðu til.
Freistin at lata uppskot inn er 1. juni 2017. Vinnandi navnið verður kunngjørt tá húsið verður vígt.
Navnanevndin tilskilar sær rættin ikki at brúka nakað av innkomnu uppskotunum.


text:
Nógvir eigarar av fyritøkum vilja fegnir selja teirra fyritøku – til dømis til teirra starvsfólk. Men fá starvsfólk ella onnur uttanífrá hava hug at gerast sjálvstøðug, vísa kanningar. Henda gongd er óheppin og kann skaða danska búskapin, er ávaringin frá DI.
Ein stórur partur av donskum vinnulívið skal komandi árini skifta eigara. Og tað sær út til verða ein trupul tilgongd, tí tað eru sera fáir danskarar, sum tora at yvirtaka eina fyritøku, vísir ein kanning, sum DI hevur gjørt millum tær smáu og miðalstóru fyritøkurnar.
At so fá eru klár at taka yvir er ein stórur trupulleiki. Tí tað er ikki bara avgerandi fyri fyritøkuna og eigarin av henni, at eigaraskiftið verður væleydnað. Tað hevur eisini stóran týdning fyri danskan búskap yvirhøvur, greiður leiðandi ráðgevi í DI, Sune K. Jensen, frá.
Næstan triði hvør fyritøkueigari roknar við at skula selja hansara fyritøku til onkran annan privatpersón. Um familjan er íroknað, er talan um eina væntaða sølu á 43 %. Hinvegin sær ikki gott út, tá hugt verður eftir, hvussu nógvir keyparar kundu verið áhugaðir at gerast sjálvstøðugir. Bert helvtin av fyritøkunum vænta at tað verður ringt at selja. Ein onnur kanning vísir, at bert 2% av leiðarunum hava ætlanir um at yvirtaka eina fyritøku innan fyri tey næstu fimm árini. Onnur 6% hava vónir um at gerast medeigarar ella partnarar.
Tað er ein sera óheppin gongd í danskari íverksetaramentan, staðfestir Sune K. Jensen. Hann vísir á, at kanningar úr m.a. Eysturríki vísa, at fyritøkur, sum hava skift eigara, klára seg betur enn heilt nýbyrjaðar fyritøkur. Tí hevur tað so stóran týdning, at persónar, sum umhugsa at gerast sjálvstøðugir, eru varir við møguleikan í, at teir við at keypa eina verandi fyritøku kunnu fáa eina styttri leið til vøkstur orsakað av, at teir í tí førinum yvirtaka eina verandi framleiðslu og ein verandi kundahóp, greiðir ráðgevin í DI frá.
Í mun til tey keðiligu tølini av áhuganum fyri at keypa eina fyritøku er besta ráðið Sune K. Jensen hevur, at tann seljandi stjórin byrjar tilgongdina í góðari tíð, og eisini í góðari tíð tekur samband við leiðandi starvsfólk um møguligan áhuga fyri at keypa. Tað kann eisini henda við at leggja ætlanir fyri, hvussu skiftið kann fara fram. Til dømis við at førleikamenna starvsfólkið, so hann ella hon verða betur ílatin til at gjøgnumføra skiftið, sigur hann. Hann heldur tað er eitt gott hugskot at gjøgnumganga, um fyritøkan hevur teir røttu førleikarnar í nevndini og kanska menna nevndina við einum, sum hevur royndir av eigaraskifti, og sum kann ráðgeva eigaranum.
Kelda: DI Opinion


text:
15 føroyskar fyritøkur luttaka á ONS 2008, ið verður í døgunum 26. – 29. august.
Aftur hesuferð hava Føroyar egnan landabás á ONS 2008. Tað eru Oljuvinnufelagið og SamVit, sum samskipa føroyska básin. Tær 15 fyritøkurnar sum luttaka eru:
Atlantic Airways, Atlantic Supply Base, Beras, Bitland, Faroe Petroleum, Faroe Ship, Føroya Tele, Keel Solution, Simprentis, Shefa, Skipasmiðjan, Supply Service, Virkisráðgeving, Runavíkar Havn og Tórshavnar Havn.
Landsstýrismaðurin í tilfeingismálum, Torbjørn Jacobsen, verður eisini við á ferðini, saman við umboðum frá Jarðfeingi.
Sum partur av ONS verður skipað fyri festivalið á bryggjuni í Stavanger. Her fer m.a. Westward Ho at liggja – beint yvir av tjaldinum, sum Tórshavnar Kommuna hevur sett upp. Tjaldið saman við sluppini fara at vera karmur um føroyska mentan, mat og tónleik. Harafturat skipa Tórshavnar Kommuna og Runavíkar kommuna saman við fyritøkunum á landabásinum fyri móttøku umborð á Westward Ho mikudagin.
Samlaða framsýningarøkið á ONS 2008 er 17.500 fermetrar í 10 hallum. Føroyski básurin er 60 fermetrar til støddar, og er hetta væl størri enn á ONS 2006. Í 2006 vitjaðu næstan 40.000 fólk framsýningina og fyriskipararnir aftanfyri framsýningina vænta, at framsýningin í ár verður enn størri.


text:
Í tinginum skapast ofta ósannlíkar aliansur, og í hesari grein, ið eg skrivaði í 2006, verður ein aliansa millum teir báðar fyrrverandi tinglimirnar Óla Breckmann og John Johannesn um manglandi málførleika í umsitingini, umrødd. Hendan aliansa var tó sambært Jenisi av Rana nakað tvætl og skyldaðist mest av øllum, at Óli og John vóru ov illa fyrireikaðir.
Óli Breckmann saknar greiðari orðingar í viðmerkingum til lógaruppskot, ið koma á tingsins borð. Hann skeyt upp, at fyrisetingin setti eitt blaðfólk ella onkran tílíkan, ið dugir at skriva á greiðum føroyskum máli, hvat málini snúgva seg um….John Johannesen, tingmaður fyri Javnaðarflokkin gav Óla Breckmann rætt í sínum atfinningum og fanst sera hvassliga at fyrisitingini. Hann segði, at málbrúkið í lógaruppskotum, sum koma frá fyrisitingini, gerst løgnari og løgnari og torskildari og torskildari. Hann vísti á, at hetta er sera álvarsamt. Tí tað er alneyðugt, at vanligi borgarin skilur landsins lógir
Les greinina “Landsfyrisitingin hevur brúk fyri málsligari vegleiðing” her
Úr lippukassanum
Eg lati lokið upp á lippukassanum og stingi hondina niður og taki fram brot úr onkrari grein úr savninum


text:
Laksa og sølutorgið, leygardagin, 20. Juli. 2013, kl. 12.00
Tveir sera fittir kúllar, sum gera alt annað enn at keða seg!!!
Eitt - sum teir dáma sera væl er Gyklarakuffertið, sum er á tremur við ymsum óvæntandi tingum, teir vísa børnum.
Eitt annað teimum eisini dáma sera væl er Søgukassin, sum inniheldur brillur, hattar og ymisk klæðir, sum teir skapa til eitt spennandi og fangandi ævintýr.
Umframt at gera ymiskt við Gyklarakuffertinum og Søgukassanum dáma teimum eisini væl at gera okkurt forherðað – høvdu tit bara vita hvat tað var 🙂
*Vegna forfall kemur Jensina Olsen ikki, at luttaka á Laksa og Sølutorginum, men gleði tykkum til eitt minst líka áhugavert barnatiltak við Rógva og Vininum


text:
Kommunurnar í Sandoynni vendu sær fyrr í ár til Tórshavnar kommunu um at fáa í lag samstarvsavtalu um barnatannrøkt og sertannlæknaviðgerðir. Kommunurnar hava lógarskyldu at veita ókeypis barnatannrøkt og sertannlæknaviðgerðir til børn og ung upp í 17 ár.
Býráðið samtykti fyri summarið uppskot til avtalu við Sandoyar Skúlasamband. Í dag varð avtalan undirskrivað av Heðini Mortensen, borgarstjóra, og Poul Klementsen, formanni í Sandoyar Skúlasambandi, sum hevur barnatannrøktina í Sandoynni um hendi.
Í Sandoynni eru um 300 børn, og við avtaluni verður tað Tannlæknastovan í Havn, sum fer at standa fyri tannrøktini. Vanliga tannrøktin fer í høvuðsheitum fram í tannlækastovuni í Meginskúlanum á Sandi, meðan sertannlækaviðgerðirnar fara fram í sertannlæknastovuni í Skúlanum á Løgmannabreyt.
Ávísar dagføringar verða nú gjørdar í tannlæknastovuni í Meginskúlanum, eins og aðrar fyrireikingar skulu gerast, áðrenn dagliga virksemið byrjar. Um stutta tíð fáa børn og foreldur nærri kunning um nýggju skipanina.


text:
Umboð fyri starvsnevndina hjá Ítróttasamband Føroya hava í dag verið á fundi við nevndina hjá International Island Games Association (IIGA). Á fundinum bleiv umrøtt at fáa Oyggjaleikirnar aftur til Føroyar sum skjótast.
- Talan var um ein jaligan fund, har báðir partar fingu greitt frá sínum sjónarmiðum. Umboðini fyri ÍSF greiddu frá, at Føroyar eru klárar at skipa fyri Oyggjaleikunum, ongantíð ov skjótt, og hevur hetta fullan stuðul frá ítróttini og politiska myndugleikanum í Føroyum. Nevndin í IIGA gjørdi greitt, at Oyggjaleikirnir í 2023 verða í Orkney, um einki óvæntað hendir. Á fundinum upplýsti nevndin í IIGA eisini, at fundir hava verið við Ynis Mon um Oyggjaleikirnar í 2025 og Isle of Man í 2027. IIGA vísti á, at einki boð enn er uppá Oyggjaleikirnir í 2029. Umboðini hjá ÍSF gjørdu greitt, at vit fegin vilja skipa fyri leikunum í 2029, og um so er, at samráðingarnar við Ynis Mon og Isle of Man ikki bera á mál, eru Føroyar klárar at skipa fyri leikunum í 2025 ella 2027, uppýsir ÍSF í skrivi sent miðlunum.
Á fundinum bjóðaði starvsnevndin hjá ÍSF nevndini í IIGA til Føroyar, at halda regluliga várfundin.


text:
Í dag fóru vit í føðingardag hjá Bonmami, tað er Liliane. Hon er 75 nú. Hpn hevði fyrireikað eina frálíka máltíð, fyrst sjampanju, síðani súpan, so breyð og viðskera, so ísdessert. Hon hevði sett ein kassa við dyrnar, har skuldu vit leggja telefonirnar. Øll løgdu telefonirnar í kassan, men tað var stuttligt at eygleiða, hvussu tey sníktu seg eftir telefonini og lííííka fóru út í gongina eitt bil.
Liliane við synunum Michel og Thierry
Ein páskasiður hjá teimum er at kappast um at bróta eggið hjá hinum. Hvør fær sítt hartkókaða egg, og so skula tvey og tvey knalla eggini saman, tann sum seinast hevur eitt óbrotið egg hevur vunnið.
Liliane fekk ein Ipad í føðingardaggávu, so hann mátti prøvast og installerast , og Marie hevði eitt programm, sum skifti høvd um á fólki, øgiliga stuttligt.
Í morgin gongur leiðin aftir til Føroya via Amsterdam og Keypmannahavn. Ein deilig feria at enda komin.


text:
Helios í Føroyum
Helios (leverað av Notaplan) er ein fullfíggjað ordra-, rokningar- og roknskaparskipan til bilavinnuna. Helios verður nýtt m.a. í Norra og har er aftaná 10 ár yvir 450 innleggingar. Í Danmark eru yvir 1000 verkstaðir, ið nýta Helios. Filmur: Helios – eitt forrit við nógvum møguleikum, men sum er einfalt at brúka Helios í høvuðsheitum
Søla: Tilboð, Arbeiðskort, Rokning, Kontantrokning
Roknskap: Fíggjarmál, Kundi Útvegari, Deild, Verkætlan, Fíggjarætlan
Bilasøla: Nýbilur, Brúktbilur, Innflytibilur, Skiftibilur, Goymsluvirði, Klárgerðarútreiðslur
Bilaskrá: Umvælingarsøga, Bilupplýsingar
Goymsla: Heilsøluprísir, Goymslustýring, Endurbílegging
Tíðarstýring: Skráseting av tíð við strikukoduavlesara beinleiðis til ordra
Samskipan: Við m.a. NotaPlan, Autodata, MECA-WEB, Norskbildelkatalog, MekoTecSys, v.fl.
Viðmæli frá: AutoMester, Bosch Car Service, MECA Car Service, QuickPartner, Mekonomen
Alt í einum forriti Helios er nógv meira end bara ein rokningar/roknskapar skipan. Helios er ein pallur, har tú sum brúkari leggur arbeiðsdagin til rættis, bíleggur eyðkalutir ella innlesur bildata og bíleggingar frá tíni heilsølu skipan. Helios hóska til øll sløg og allar støddir av verkstøðum. Um tær bert tørvar at skriva rokningar (og sjálvandi vil hava stýr uppá bilasøgu) ella um tær tørvar eina fullfíggjaða verkstaðarskipan til eina størri fyritøku, so er Helios loysnin. Stutt sagt; vit tillaga Helios eftir tínum ynskjum.
Helios (leverað av Notaplan) er ein fullfíggjað ordra-, rokningar- og roknskaparskipan til bilavinnuna. Helios verður nýtt m.a. í Norra og har er aftaná 10 ár yvir 450 innleggingar. Í Danmark eru yvir 1000 verkstaðir, ið nýta Helios.
Filmur: Helios – eitt forrit við nógvum møguleikum, men sum er einfalt at brúka
Helios í høvuðsheitum


text:
Fótbóltsørur føroyavinur
Ymiskt26-04-2015 - Jónfinn Petursson
Í Svøríki situr ein fótbóltørur 78 ára gamal unglingi. Sören Flink arbeiddi innan KT í sínum aktiva arbeiðslívi, og tí liggur tað til høgra beinið, at hann tekur sær av sera aktivu heimasíðuni faroenews.se
Stóri áhugin fyri føroyskum fótbólti byrjaði um sama mundið, sum Hammarby, ið er felagið Sören fylgir í Svøríki, leikti í Superettan, sum er næstbesta deildin. Hóast felagið hevur um 30000 áskoðarar til hvønn dyst, er tað ikki fyrr enn í ár, at teir aftur eru at finna í Alsvenskan, bestu deildini.
Sören og Micke, vinmaðurin, dámdu sera væl ávíkavist West Ham og Liverpool í bestu ensku deildini, og ein dagin teir soleiðis sita og hyggja, fellur prátið á, at teir áttu at funnið sær aðra minni kenda landskapping at fylgja við í. Valið fall so á føroysku bestu deildina.
Sjálvur hevur Sören í sínum yngru døgum leikt við felagi, ið hevur spælt í deild, sum svarar til okkara triðbestu deild.
Í dag nýtur Sören Flink sítt otium við nógvum uttanlandsferðum og mentan á høgum stigi. Eftir ein frálíkan túr í London gongur leiðin nú til New York og Metropolitan.
Sören hevur verið á vitjan í Føroyum áður, og vónandi ber til at leggja leiðina framvið aftur, sum hann tekur til. Faroenews.se er sera væl dagførd og gjøgnumførd heimasíðu við spennandi lesnaði.
Ein partur verður sjálvandi dagførdur við góðari hjálp úr Føroyum – eitt nú kenda Fair Play Prize-síðan, men annars fer ein stórur partur av frítíðini til heimasíðuna.
Vit í Havnar Bóltfelag og hb.fo halda, tað er stuttligt og fyri so vítt undrunarvert, at fólk uttan serligt tilknýti til landið leggja so nógva orku í fótbóltin á okkara beru klettum.
Mynd: Marni Mortensen


text:
Hetta er eitt av teimum stóru orðunum, umfatað millum annað av Altjóða Mannarættindasáttmálanum. Hetta er nakað fólk hava barst fyri og eru deyð fyri í nógv hundraðtals ár. Hetta er eitt av okkara grundleggjandi rættindum. Men hvat merkir tað og hvussu uppfata vit tað?
Eg kann beinanvegin siga fyri meg sjálvan, at eg uppfati tað sum at trúarfrælsi hevur tvær specifikkar avleiðingar fyri meg. Fyrst gevur tað mær rætt til at trúgva uppá nøjaktiga tað eg havi hug til, uttan at nakar hevur rætt til at noyða meg at trúgva nakað annað. Og í øðrum lagi frítekur tað meg frá, at blíva undirlagdur reglum, sum hava sín uppruna í onkrari religión.
Tvs. at trúarfrælsi ger tað til eina reint persónliga avgerð, tá eg velji, ella ikki velji, trúgv. Men tað frítekur eisini restina av samfelagnum frá at noyðast at liva eftir teimum reglum mín (manglandi) trúgv dikterar.
Nú er tað ikki bara eg sum havi trúarfrælsi, men eisini øll onnur. So hvussu uppfata hesi tað? Hvat leggja tey í fyribrygdið?
Eg veit frá kjaki við eftirhondini nógv trúgvandi, at hóast mong ikki vilja siga tað bart út, so uppfata tey trúarfrælsi, sum at kristindómurin skal hava frælsi at virka, sum tey gjarna vilja hava hann at virka, og at tey skulu hava frælsi at noyða onnur at liva eftir sínum egnu religiøsu reglum, í størri ella minni mun. At tað skal standa teimum trúgvandi frítt at uppala onnur við teimum røttu lógunum, tí tey jú vita betri, tí tey hava tann rætta 1000, 2000 ella 3000 ár gamla tekstin.
Til dømis haldi eg ikki, at vit finna nógv trúgvandi, sum ganga inn fyri, at samfelagið sum heild ikki skal halda hvílidagin heilagan. Tað er ein dogmatisk regla frá kristindóminum, sum er blivin áløgd restini av samfelagnum, sjálvt um tey ikki deila hesa yvirtrúnna, sum dikterar at 7. hvønn dag skal tú onki gera, tí annars fær Gud gron.
Hetta er eisini lætt at síggja aftur í meira religiøsu londunum. USA hevur tildømis trúarfrælsi sum eitt kjarnupunkt í síni grundlóg, men flestu trúgvandi har himprast ikki við at bróta grundlógina, tá tað kemur til teirra egnu trúgv. At blanda religiøst grundaða lóggávu uppí verðsliga lóg ella kunngerðir, beint ímóti bæði teksti og anda í teirra grundlóg.
Eisini hevur t.d. Iran tikið undir við omanfyri nevnda mannarættindasáttmála, men eg haldi at vit øll vita hvussu tað stendur til við trúarfrælsinum har, ha? Har hevur ein sekt ræðið á øllum maktstrukturinum, og tey gera sum alla aðra staðni: tvinga sínar religiøsu lóggávu niðurum oyruni á øllum, uttan mun til um tey hava somu trúgv ella ikki.
Heldigvís fyri okkum í framkomnu londunum í heiminum, slapp kristindómurin ikki snikkaleysur frá frambrotunum í Europa frá 14 øld og frameftir. Avleiðingin var, at teokratisku stýrini hildu ikki í longdini, og at flestu londini á okkara leið hava nú leiðslur, sum ikki er nær í námind líka tengdar at ávísari trúgv sum fyrr, ella grunda sína lóggávu á hana. Góða ávirkanin kemur sjálvandi frá upplýsing, rationalismu, humanismu og ganska vanligum uppreistrarhugi ímóti ráðandi trúarveldinum.
Men sum sagt havi eg ein grundaðan mistanka um, at mong av teimum meira hardcore trúgvandi í allari hemmiligheit og innast inni droyma um eitt samfelag, perfekta samfelagið, sum er grundað á, og samskipar alla sína lóggávu við, ta til einhvørja tíð ráðandi trúnna.
So sjálvt um vit halda, at nú stendur væl til, og at vit kunnu bara lata standa til, so er hetta ikki so. Vit mugu framvegis vera á vakt yvirfyri tí trúgvandi kettuni í høvdatrognum, sum stingur sítt ljóta høvd upp av og á. Har er allatíðina ein kampur í gongd í bakgrundini, hvar tey trúgvandi royna at vinna sær rættindi, uppá bekostning av okkara fólkaræði, við at innføra lógir og ávirka politisku skipanina, á allar møguligar mátar.
Eitt dømi er Kristiligt Hyggjara- og Lurtarafelag. Tey hava í nógv ár, saman við øðrum stovnum og áhugabólkum, sitið í eini nevnd, sum skuldi “ráðgeva” Útvarpi Føroya viðvíkjandi programmviðurskiftum. Nýggja lógin viðvíkjandi KVF setti hesa fullkomiliga tíðaróhóskandi skipanina úr gildi, og tey einastu eg havi hoyrt grenja um hetta, av teimum 10-12 feløgunum sum sótu í ráðnum, er nemliga Kristiligt Hyggjara- og Lurtarafelag. Nú missa tey ein hátt at ávirka okkum handan leiktjøldini, og tey berjast fyri at vinna hendan rættin aftur.
Vit hava meira enn nokk av slíkari ávirkan, so lat okkum ikki sleppa teimum framat aftur, so tey aftur kunnu taka fornuftigar avgerðir, so sum at banna “Life of Brian” hjá Monty Python osv. Ein skammiliga smálig avgerð, sum bara vísir, at tey ikki tola kritikk ella at vera hildin fyri spott. Ein rættur vit nemliga IKKI hava, er rætturin til ikki at blíva fornermaður. Tað stendur einhvørjum frítt at fornerma onnur, líka so galið sum man vil. Og tað stendur øllum frítt, at blíva so fornermaði, sum tey nú hava hug til. Og hvat so? Hvat hendur um man blívur fornermaður? Onki! Lær at liva við tí


text:
Gudstænasta í Gjónni við Gjógv við kór-, urgu- og horntónleiki
Mentan08-08-2017 - 13:21 - Jóanis Nielsen
Sunnudagin 13. august kl. 16 verður aftur høvið til at njóta serstaka upplivilsi at vera til guðstænastu í Gjónni við Gjógv, ið er sum ein náttúrunnar katedralur. Prestur verður Anne Mette Greve Klementsen. Til felagssálmasangin spælir Gudmund Mortensen, organistur, umframt at tvær kornettir fara at stuðla undir sálmasangin.
Vestmanna Sangkór, stjórnað av Benjamin Gaasedal, fer at syngja undir gudstænastuni. Haraftrat fer eitt blandað hornorkestur úr Havnar, Sørvágs og Vestmanna hornorkestrum undir leiðslu av Atla K. Petersen
at spæla, m.a. til pre- og postludium.
Tiltakið við guðstænastu í Gjónni var eisini roynt um somu tíð í fjør, og var fram úr væl eydnað við nógvum fólki. Vit vóna sama góða summarveðrið aftur í ár, so tað kann verða ein góð útferð hjá fólki til Gjáar henda dagin.
Kirkjuráð, prestur, kór og tónleikarar bjóða øllum vælkomnum.


text:
Nú kunnu lið tekna seg til stóru barna- og ungdómskappingina, sum B36 skipar fyri í juli mánaði 2016.
Leygardagin 9. juli 2016 skipar B36 aftur fyri Intersport Summar Cup. Kappingin er ein barna- og ungdómskapping, har dentur verður lagdur á bæði tað ítróttarliga eins og tað sosiala, ið øll børn og ung í Føroyum kunnu fáa gleði av og sum kann skapa vinabond tvørtur um feløgini.
Vinnararnir í hvørjum aldursbólki fáa steyp og atgongumerkir til steypafinaluna í heyst, meðan bæði nr. 1, 2, og 3 fáa heiðursmerkir. Vinningur verður eisini latin til tað liðið, ið skorar flest mál í hvørjum aldursbólki.
Aftrat sjálvari fótbóltskappingini verður eisini eitt stórt event økið, har øll, sum luttaka í kappingini kunnu hugna sær og hava ein steðg frá fótbóltsdystinum og stuttleika sær saman við vinum og kenningum.
Les meira um kappingina og melda til á www.summarcup.fo.


text:
Hvat hendir innan gransking í Føroyum og hvat kunnu vit gera frameftir? Tað fer Fróðskaparfelag Føroyar at royna at lýsa fyri fólki á almennum ókeypis tiltaki, sum verður í Norðurlandahúsinum hósdagin 16. november frá klokkan 9.
- Fyri at stuðla menningini av granskingarumhvørvinum, serliga í mun til samstarv og tvørfakliga gransking, bjóðar Fróðskaparfelag Føroyar til ráðstevna. Øll, sum arbeiða sum granskarar ella við gransking ella bert hevur áhuga í tí, eru væl komin. Endamálið er at geva ein pall at kunna hvønn annan um sína núverandi gransking, at greiða frá um sítt evni og læra um tað, sum onnur gera, sigur Fróðskaparfelag Føroyar, sum heldur, at hetta verður eitt høvi at menna ta síðuna av tí at vera granskari, sum snýr seg um at kunna um vísindi.
- Eitt endamál er at slóða fyri framtíðar samstarvi, har sum tað er gagnligt fyri granskingarúrtøkuna. Vit ynskja eisini at styrkja gransking sum starv og við tí stuðla uppundir, at gransking verður sæð sum eitt týðandi og virðismikið íkast til samfelagskervið og menningina av tí, sigur felagið.
Innbodnir fyrilestrahaldarar eru:
Lise Lotte Hansen, ph.d. lektari við Aarhus Universitet.
Reid Hole, dr., pro-rektor fyri gransking og menning við Nord Universitet.
Tilmelding: Fróðskaparfelag Føroyar, winny@setur.fo
Meira um tiltakið kann lesast HER


text:
Vit hava seinastu tíðina verið vitni til, at stjórar og leiðarar hava verið fyri ómetaliga ógvusligum atfinningum, og onkur hevur so valt at stinga í sekkin og fara. Rumbul er bæði í landspolitisku leiðsluni, almenna og privata geiranum – og tað er nógv ógvusligari, enn vit eru von við.
Landsstýrismaðurin í fiskivinnumálum man vera tann politikarin, sum er undir størst trýsti. Hann hevur saman við samgonguni gjørt av at kollvelta fiskivinnuna, men á vegnum hevur hann traðkað á nógv vinnulig áhugamál, og stendur rættiliga einsamallur fyri øllum ákoyringunum, meðan løgmaður roynir at snúgva sær undan, hóast tað er hann, sum á pappírinum stendur á odda at fáa orðingarnar í samgonguskjalinum framdar – og størstu snávingarsteinarnir eru júst í hansara egna flokki.
Innan sjúkrahúsverkið er eisini heilt galið, sum eljustríð á føðideildini ber boð um, eins og psykiatriska umráðið hevur fingið av grovfíluni frá Løgtingsins Umboðsmanni. Stjórin gjørdi eina roynd at skera ígjøgnum á føðideildini, men hevði eftir øllum at døma ikki tikið hædd fyri avleiðingunum. Úrslitið varð, at føðideildin bleiv syndrað, áðrenn farið varð aftur til gamla bygnaðin – og so varð aftur eldur í, tí aðrir fakbólkar kendu seg fyri vanbýti. Tann stjórin hevur valt at takka fyri seg, og letur ein fløkjustamnp víðari til ein komandi eftirfylgjara.
Og so varð tað stjórin í Betri-samtakinum, sum eisini valdi at takka fyri seg. Almenna grundgevingin var, at nógva umrøðan seinastu tíðina ikki hevur gagnað samtakinum, sum hevur brúk fyri ein betri byrjan. Hetta kom sum nakað av eini bumbu, ið eingin heilt sá koma.
Oman á tað heila er stjórin á Glasi eisini endaður sum høvuðssøga í miðlunum, tí hann skal eitast at vera ráðaríkur og ringur at samstarva við.
Vit kunnu spyrja okkum, hvat tað er sum hendir, tá leiðandi høvd rulla í hesum døgum, og onnur eru á veg á skafottið. Eru tað føroysku leiðararnir, sum ikki eru nóg væl vegleiddir og halda alt bera til? Ella eru tað miðlarnir, sum eru skjótari og meira áhaldnir og ágangandi enn áður? Brúka miðlarnir sína styrki rætt ella verða teir eisini misbrúktir í stríðnum um altíð at vera fyrst?
Spurningarnir eru nógvir – men her er okkurt, sum ikki ruggar rætt.


text:
Í desember 2015 vóru umboð frá Jarðfeingi saman við Uttanríkis- og Vinnumálaráðnum á árligu Prospex søluráðstevnuni í London. Hóast nógv veitara- og oljufeløg í løtuni eru í tungum róðri, var luttøkan á Prospex góð.
Eins og undanfarin ár hevði Jarðfeingi ein bás. Á básinum vóru upplýsingar um komandi útbjóðingarumfarið í 2017 og annað áhugavert tilfar um føroyska landgrunnin.
Umframt at básurin var væl vitjaður av oljufeløgum, vóru eisini fleiri veitarafeløg framvið, og tosað verður í løtuni við fleiri av hesum, um hvussu vit kunnu menna økið á besta hátt. Fyri at Føroyar skulu gerast so klárar sum møguligt til fjórða umfarið, hava vit tørv á betri seismiskum dátum, og tað er har, nógv orka í løtuni verður løgd.
Frá vinstru: Óluva R. Eidesgaard, jarðfrøðingur á Jarðfeingi, Malan Ellefsen, ráðgevi í Uttanríkis- og Vinnumálaráðnum, Jana Ólavsdóttir, jarðfrøðingur á Jarðfeingi, Áki Johansen, sendiharri í London og Samuel í Geil Bjørnshauge, starvslesandi á sendistovuni í London.
Bæði Norra og Írland hava júst havt nýggj útbjóðingarumfør. Norska umfarið lat aftur í desember og 26 oljufeløg søktu. Áhugin var rættliga stórur í suðureysturpartinum av Barentshavinum, sum var partur av útbjóðingarumfarinum fyri fyrstu ferð. Írska útbjóðingarumfarið lat aftur í septembur, og tey fingu ikki færri enn 43 umsóknir inn, harav eitt sindur av áhuga var fyri Rockall-rennuni, sum er mest at líkna við okkara øki. Umsóknartalið er nærum ein trífalding frá seinasta umfari, sum var í 2011, tá 15 umsóknir komu inn. Í báðum førum er hetta tekin um, at lági oljuprísurin ikki fær feløg at steðga við leiting.
Umframt olju- og veitarafeløg høvdu Føroyar eisini vitjan av føroyska sendiharranum í London, Áka Johansen og hansara starvslesandi, Samuel í Geil Bjørnshauge.


text:
Nú vikuskiftið 10.-12. november er Bókamiðsølan niðri á Bogforum fyri at gera vart við bøkur, ið eru givnar út í 2017. Høvi verður at ogna sær bøkur fyri serprís, og eisini verður kunnað um bókaklubbarnar hjá Bókadeildini og Sprotanum.
Øll børn, sum vitja basin hjá Bókamiðsøluni, fáa eina lítla jólagávu frá Bókaklubbanum, og so vitjar okkara kendasti myndabókahøvundur Bárður Oskarsson eisini BOGFORUM. Bárður verður á básinum leygardagin og sunnudagin millum kl. 14 og 16, har hann fer at signera bøkur hjá sær og tekna fyri børnunum.
Frá Bókaklubbanum hjá Bókadeildini verður sagt, at bókaklubbalimir í Danmark hava longu fingið atgongumerki sendandi og kunnu fáa fleiri, um tey venda sær til umboð teirra á BOGFORUM við at senda teldupost til bfl@bfl.fo.
Bókamiðsølan er á BOGFORUM í bási nummar C4-0004.


text:
Fjølbroytt umboðan til verkstovuna um nýtslu av Heldini
Síðani 2015 hava Talgildu Føroyar skipað fyri verkstovum um millum annað menning av og knýti í Heldina. Týsdagin 24. oktober fór sjeynda verkstovan av bakkastokki og setti sjóneykuna á nýtslu av Heldini. Undirtøkan til verkstovuna var góð og hópurin myndaði eina breiða umboðan úr bæði privata og almenna geiranum.
Verkstovan varð deild í eina innleiðslu og tríggjar framløgur. Endamálið við verkstovuni var at geva teimum luttakandi eina støðulýsing av gongdini í Talgildu Føroyum umframt at framløgurnar tóku støði úr ávíkavíst teimum ymisku leiklutunum í Heldini, innleiðslu til FOLK og ger av vevtænastum. Andras Eliassen og Bárður Joensen hildu hesar framløgur og møguleika var eisini hjá teimum luttakandi at seta spurningar og kunna seg nærri um fjølbroyttu evnini, ið verkstovan myndaði.
Næsta verkstovan verður 10. apríl 2018 og fer at greiða samskiftið millum Heldina og Tænastuportalin.
Til ber at lesa meira um verkstovuna, síggja skránna, taka niður framløgur og síggja dømir, ið vórður ment á verkstovuni her.


text:
Ein týdningarmikil javnleikur staðfesti í dag, at HB-kvinnurnar hoyra heima í topp 3 í kvinnudeildini.
Eftir eina heldur keðiliga vitjan á Eiði seinasta vikuskifti skuldu vit møta hinum toppliðinum í deildini, KÍ. Spenningur var í luftini áðrenn dystin, og allar vildu vísa, at vit veruliga hoyra heima í steypafinaluni og kunnu skapa spenning.
Dysturin byrjaði við, at KÍ hevði meira tamarhald á dystinum, og teir fyrstu minuttirnir fóru fram á skeivu hálvuni - okkara. Vit stóðu tó væl og komu so við og við meira inn í dystin.
Eftir at Milja skapti ein risa møguleika fyri okkum, kom meira spenningur í dystin, og vit vóru meira við. Eina lítla løtu aftaná fekk Elin Maria fatur á bóltinum á miðjuni og rann í millum báðar miðverjarnir hjá KÍ einsamøll móti KÍ-málverjanum. Hon náddi allan vegin oman á 5-meturin, tá ið hon royndi seg við einum skoti, ið málverjin bjargaði. Hóast bjargingina helt Elin Maria fram og fekk bóltin við kroppinum framvið málverjanum. 1-0 til HB!
Vit høvdu yvirtakið! Nú gekst betur, og allar kempaðu væl. Spælið gekk aftur fram á vøllinum, har KÍ royndi seg í síðunum og framvið 16-meturin, men okkara verja stóð væl og fekk steðga teimum. Vit høvdu eisini fleiri royndir, tó uttan at tað eydnaðist.
Ikki sluppu vit at vera frammanfyri longri enn 10 minuttir, áðrenn KÍ, eftir at vera sloppin ov lætt í síðunum, javnaði til 1-1. Sera óheppið, men okkara hildu á sum áður og góvu ikki skarvin yvir.
Í hálvleikinum vóru smáar tillagingar gjørdar, so at vit kundu koma út til seinna hálvleik og vera so klárar og uppsettar sum til bar.
Vit vóru undir stórum trýsti í seinna hálvleiki. Í eini roynd at fáa sigursmálið koyrdi KÍ fleiri leikarar fram, men tó uttan úrslit. Verja okkara, viđ góðari hjálp frá miðjuni, stóð sera væl, og klaksvíkingar kláraðu ongantíđ at spæla seg til teir heilt stóru málmøguleikarnar.
Við einum góðum innsatsi frá øllum leikarum og nógvum stuðli frá okkara áskoðarum endaði 1-1, og vit fingu eitt væl uppiborið stig, sum allar arbeiddu sera hart fyri.
Koyr á, HB!!!!
HAGTØLINI
Kvinnur, 11 umfar: sunnudagin 3. september 2017 kl. 13.00 í Gundadali
HB – KÍ 1-1 (1-1)
1-0 Elin Maria Isaksen 16’
1-1 Rannvá Andreasen 25’
Liðið: Simona Heinsen – Marjun undir Kletti, Nadja Johannensen, Milja R. Simonsen, Ninna Hansen (Janita Ole-Jacobsen 80). Ása á Reynatúgvu (liðsk.), Jónvá Hentze (Julia Helena Henriksen 86), Lea Hansen, Liljan af Fløtum, Elin Maria Isaksen (Sara Lamhauge 86) og Rebekka Benbakoura
Óbrúktir eykaleikarar: Maria Elsudóttir – Rannvá Mortensen, Poula Andreasen og Sólrun Thomsen
Dagsins leikari: Nadja Johannensen
Venjari: Allan Dybczak
Hjálparvenjari: Gisli Sveinbjørnsson
Dómari: Eiler Rasmussen
Hjálpardómarar: Janus Fossdalsá og Rani A. Skaalum


text:
Okkara politikara hava ligið sjóvarfallið av sær í fiskivinnumálinum
Tað var ikki væl frágingið, av okkara landspolitikarum í 2007, at siga øll fiskiloyvir upp, til at fara úr gildið 1. jan. 2018, uttan at hava fyriskipað hvussu skipanin skuldi verða aftaná henda dato, so fiskivinnan kundi rigga seg til, tað skipan sum koma skuldi.
Núverandi samgonga, hevur boðað frá einum leisti, har ímillum annað verður sagt, at fiskivinnan skal fáa tryggar langtíðar karmar at virka undir.
Men samtíðis siga teir, at sjálvt grundarlagið, vinnuloyvið (fiski- og veiðuloyvið) skal seljast á uppboðsølu.
Hesi bæði sjónarmiðini eru í andsøgn hvørt við annað.
Nú skriva vit skjótt 2018, tíðin er næstan útrunnin, og ein rímulig fyriskipanartíð hjá fiskivinnuni er langt síðani farin.
Politikararnir hava ikki kent sína vitjunartíð, og hava sáað spjæðing og misálit í fiskivinnuna.
Tað kendist helst sum ein lætti hjá teimum flestu, um ikki øllum, tá Løgtingsformaðurin sleit tingsetuna og sendi løgtingið til hús, og eg haldi at tað var eisini neyðugt, fyri at koma burtur úr naggatóðnini av hesum vanlukkuliga fiskivinnuuppskoti.
Tá nú løgtingið er komið so illa fyri í hesum málið, so er helst sámuligasti útvegur at steðga á, og fyribils leingja skipanina sum gongur út á nýggjárinum, vaska talvuna reina og byrja av nýggjum, og hava í huga hvat teir gomlu søgdu viðvíkjandi fiskiskapi, at “Hondin røkkur ikki longur enn á stokkin”.
Skuldu vit ikki fari at hildi okkum til tað, heldur enn at selja og keypa fisk á uppboðsølu, meðan hann svimur í havsing djúpum, og er tað ikki ein vanvirðing av skapanarverkinum?.
Seinastu tíðina eru vit vælsignaði við nógvari grind, og Viðingar lótu væl at, nú teir vóru í Settorvu eftir lunda, har var væl at fleyga, og Sildberin bar dúliga nebbasild til pisurnar.
Fiskimenn dáma væl, tá hvalur og fuglur er at síggja á sjónum, tí tá kann væntast at eisini fiskur er undur.
Aðrar ábendingar eru eisini um at nebbasildin er við at koma afturíaftur, og um so er, kann væntast meira botnfiskur á heimaleiðum, og fiskimenn liva altíð í vónini um veiðu, so góðu løgtingslimir, taki ikki hesa vónina frá teimum.
Vinarlig heilsan, við ynskinum um eina góða Ólavsøku.
Jógvan I. Olsen


text:
Sjey mans bjóðaðu hvørjum øðrum av
Tað var heitt, tað var vindur, tað var langt, og tað var hart. Nakað soleiðis kann man siga um upplivilsið sunnudagin 11. septembur, tá kappast varð í FM í Landavegsúkkling.
Heili 12 hitastig vóru í Saksun. Undanvindur var norður gjøgnum Sundalagið, og mótivindur suður móti Havnini aftur. Opin bólkur skuldi niðan á Oyggjarvegin, meðan motionistar og unglingar skuldu gjøgnum Kaldbaksbergholið. Komnir til Havnar skuldu allir súkklarar koyra millum rundkoyringarnar við R. C. Effersøesgøtu, við Føroya Tele, og við Skansan.
Fýra mans stillaðu upp í Opna bólki, men tá avtornaði vóru tað bara Jan Hjaltalin Olsen og Gunnar Dahl-Olsen, ið vildu royna brekkurnar og vindin á Oyggjarvegnum. Til alla lukku var vindurin minkaður, og tí merktu hvørki Jan ella Gunnar nakað til nógva vindin, sum hevði herja fyrr um dagin.
Jan hevur ment seg nógv seinasta árið, og var tað tí hann sum setti tempoið niðan á Oyggjarvegin, niðan úr Kollfjarðadali.
- Eg føldi meg ikki væl í gjár, og tí mátti eg verða taktiskur og spara meg har eg kundi. Jan hevur ment seg nógv seinasta árið, og visti, at skuldi eg vinna á Jan, so mátti eg yvirraska hann, segði Gunnar eftir kappingina.
Á veg oman móti Mjørkadali gjørdi Gunnar enn eina roynd at sleppa undan Jan. Gunnar fekk hol, og tá hann var komin áraka Norðadalsskarð var munurin 40 sekund.
Gunnar økti og økti, og løtu seinni var munurin 90 sekund. Ein skuldi trúð, at nú var sigurin heima, men nei. Komnir oman av Oyggjarvegnum var langt frá liðugt. Hvørki so ella so. Áðrenn nakar av teimum kom á mál skuldu teir fyrst koyra tvey umfør eftir Eystara Ringvegi, eftir Strond, framvið málinum, niðan til rundkoyringina við Føroya Tele, niðan til rundkoyringina á R. C. Effersøesgøtu.
Var vindur á Oyggjarvegnum, so var enn meira vindur fram við Strond. Møðin hevði sett seg í beinini, og tí var tungt at fáa ferð á súkkluna.
Jan hevði nú funnið stevið aftur, og munurin millum Gunnar og Jan minkaði alsamt meir og meir. Gunnar møddist, og skjótt vóru bert 20 sekund millum teir báðar. Tá vent bleiv fyri seinastu ferð við Skansan vóru tað bert 10 sekund millum teir.
- Kann ikki minnast at eg havi verið so troyttur til eina súkklukapping. Formurin er sjálvandi ikki tað hann hevur verið, og allir dagar eru ikki eins. Hetta var ikki mín dagur. Orkan var uppi, men gjørdi eina seinastu roynd at økja, og frá Tórgarðsgøtu yvir á tyrlupallin megnaði eg at vinna mær enn nøkur sekund. Tann stutta brekkan niðan móti Hoyvíksvegnum føldist óendaliga long, men tá eg vendi mær áraka Hoyvíksvegin, og ikki fekk eyga á Jan, so var sloppið, segði ein troyttur Gunnar eftir kappingina.
Petur av Vollanum hevur vant nógv saman við Team Rynkeby seinstu árini. Tað gekk væl at koma til París fyrr í ár, men nú vildi Petur vita hvussu tað var at kappast á súkklu. Tað gekk væl, og tá avtornaði var tað hann, ið gjørist fyrstur. Petur vann á jarnmanninum úr Kollafirði, Jónálvur Johannesen. Nummar trý gjørdist ein gamal kenningur, Hilmar Hansen av Toftum, sum var ein av súkklarunum á fjallasúkklulandsliðnum á Jersey.
Við einum ótrúligum stíðsvilja, og við einum stórum smíli, gjøgnumførdi Evald Rasmussen teir gott 100 kilometrarnar úr Havn, til Saksun, og aftur til Havnar. Hóast í hvør sínum bólki, og hvør sínum aldursbólki, fylgdist og kappaðist Evald við unga vestmenningin, Tóri Thorleifsson. Meðan Evald nærkast seksti, so er Tóri bert 16 ár. Tað gekk ótrúliga væl hjá báðum at gjøgnumføra henda langa tein, men tá avtornaði átti Tóri munin, og kom á mál ein lítlan minutt áðrenn Evald.
Úrslit, Opin bólkur, 115 km:
1. Gunnar Dahl-Olsen, 3 tímar 38 minuttir 58 sekund
2. Jan Hjaltalin Olsen, 3.39.10
Úrslit, motionistar, 100 km:
1. Petur av Vollanum, 3 tímar 17 minuttir 9 sekund
2. Jónálvur Johannsen, 3.19.20
3. Hilmar Hansen, 3.20.18
4. Tóri Thorleifsson, 3.39.57
5. Evald Rasmussen, 3.40.44
Tað verður aftur kappast um føroyska meistaraheitið komandi vikuskifti. Tá verður kappast í Býarkoyring. Tá verður teinurin ein heilt annar, og kappingin ein heilt onnur. Her verður kappast á einum stuttum teini. Ferðin kann verða høg, ferðin kann verða lítil. Eftir 50 minuttir ringir ein klokka, og so skulu súkklararnir út í tvey umfør aftrat. Hetta slagið av kapping er áskoðaravinarligt, hon er intens, hon kann verða rættiliga hørð, og hon er taktisk.
Kappingin byrjar klokkan 15 komandi leygardag, leygardagin 17. septembur, og startur og mál er við Bilasøluna Wenzel við Akranesgøtu í Havn. Allir luttakarar skulu møta í seinasta lagi kl. 14.30.


text:
Hon er ikki so kend her um leiðir, Anne Carson. Og tó, hon hevur, sum so manglur annar, staðið í Vencli. Í Vencli nummar 6 vóru 11 yrkingar eftir Anne Carson.
Anne Carson var fødd í Toronto, Kanada 21. juni í 1950. Hon er professari í klassiskum bókmentum og málum. Hon hevur týtt eldri, grikskan skaldskap til enskt. Millum annað Agamemnon og Sapfo.
Her er ein av býaryrkingunum hjá henni, sum stóð í Vencli sætta.
Býur apostlanna
Eftir deyða tín.
Var vindur hvønn dag.
Hvønn dag.
Setti seg upp ímóti okkum sum ein múrur.
Vit fóru.
Rópandi skeivt hvør eftir øðrum.
Fram við vegnum.
Tað var til fánýtis.
Gloppini millum okkum.
Gjørdust hørð.
Tað eru tóm glopp.
Og kortini eru tey tøtt.
Og svørt og beisk.
Sum gloppini millum tenninar.
Á eini eldri konu.
Tú kendi fyri mongum árum síðani.
Tá ið hon var.
Dárandi streyma nervarnar runt í henni sum slotseldar.
Oddfríður Marni Rasmussen týddi
OMR


text:
- Vakstrarætlan eigur at gerast fyri alivinnuni við eitt nú at víðka verandi aliøkir, umframt at møguleikarnir fyri aling á opnum havi verða kannaðir víðari
- Størri trygd eigur at vera veitt fyri aliloyvir, soleiðis at menningin av alivinnuni heldur fram
- Greið avtala skal gerast við ES, so sleppast kann undan ákærum um dumping
- Fyri at tað betur skal bera til at leggja alingina til rættis á firðunum, so eiga málsøkir av týdningi í hesum sambandi at yvirtakast. Her verður m.a. hugsað um siglingarleiðir á firðunum
- Einkarrætturin hjá Apotekinum at selja heilivág til alivinnuna eigur at avtakast
- Greiðar reglur eiga at ásetast fyri gjøld hjá tí almenna fyri tænastur og eftirlit
- Alivinnan ynskir at vera javnsett við aðrar vinnur, tá ræður um skyldir og treytir, ið vinnan hevur
- Alivinnan eigur at vera satsingsøkið fyri gransking


text:
Páll Mohr Joensen afturkomin
1. lið20-07-2013 - Helgi Nielsen
Eftir at hava verið uttanlands í trý ár er Páll Mohr Joensen aftur á klettunum, og í dag skrivaðu so Páll og HB undir sáttmála, sum knýtir hann at barndómsfelagnum til endan av komandi kappingarári.
Vit kenna Páll sum ein góðan leikara, sum var fastur fúsur á 1. liði í fleiri ár, áðrenn hann fór av landinum. Páll slepti ikki heilt fótbóltinum á flatlondum, tí hann hevur øll árini spælt við útisetaliðnum hjá okkum í Keypmannahavn - ÍF Føroyar.
Páll hevur longu spælt sín fyrsta dyst fyri HB í ár, tá hann í seinasta dystinum hjá 1. deild fyri summarsteðgin kom á vøllin í seinna hálvleiki móti B71. 12 minuttir seinni hevði Páll eisini skora sítt fyrsta mál fyri HB í ár.
Vit ynskja pørtunum tillukku við sáttmálanum og gleðast um aftur at síggja Páll í reyðum og svørtum.


text:
Norskir veitarar: Statoil vorðið og máttmikið
Norsku undirveitararnir í frálandsvinnuni eru í stóran mun bundnir at Statoil, og oljurisin brúkar hetta valdið til at trýsta veitararnar til at góðtaka støðugt lægri sáttmálaprísir á veika marknaðinum. Tað sigur felagsskapurin Maritimt Forum, sum umvegis miðilin Sysla mælir politikarunum til at kanna valdsstøðuna hjá Statoil.
"Vit hava allatíðina sagt, at Statoil er ov stórt og hevur trýst veitararnar, sum eru bundnir at Statoil. Tað kann ikki góðtakast, at Statoil hevur misbrúkt hetta valdið," sigur Frise Solbakken, dagligur leiðari á deildini hjá Maritimt Forum í Stavanger.
"Umráðandi er, at politikararnir síggja, hvussu Statoil ber seg at. Ein slík gjøgnumgongd kundi í sjálvum sær havt eina uppalandi ávirkan. Eg haldi, at tað er týdningarmikið, at Statoil sær, at støðan hjá felagnum er treytað av einum stórum og fjølbroyttum veitingarøki," sigur hann við Sysla og leggur dent á, at Maritimt Forum hevur ítøkilig dømi um, at Statoil hevur misbrúkt sína støðu til at tvinga prísir niður.
Tað kann elva til trupulleikar sum frálíður, um veitingarvinnan bert hýkur orsakað av lágu prísunum, tá oljuprísurin aftur hækkar, og Statoil fær brúk fyri einum stórum landslagi av sterkum undirveitarum.
Innkeypsstjórin hjá Statoil, Pål Eitrheim, kennir ikki hesa myndina aftur og sigur við Sysla, at oljurisin ikki hevur nakran áhuga í at trýsta veitararnar í ein slíkan mun, at teir hava undirskot av sínum virksemi.
"Eg havi lagt mær hesi sjónarmiðini í geyma, men at viðurskiftini okkara millum eru vánalig, er ein mynd, eg ikki kenni aftur," sigur hann við miðilin og leggur aftrat, at Statoil leggur áherðslu á at hava góð viðurskifti við sínar veitarar og vil hava eitt tætt samstarv við vinnuna.
Kelda: shippingwatch.dk


text:
Søguligi og afturvendandi landsdysturin millum Føroyar og Ísland (bestu telvarar uttanfyri Reykjavík), hevur verið telvaður síðani 1975.
Í 1975 og 1976 stillaðu íslendarar við sterkastu telvarunum í landinum, meðan liðið í 1978 var mannað við telvarum
frá Eystur – og Norðurlandinum; Ísland vann allar dystirnar.
Síðani 1981 hevur verið telvað aðruhvørjaferð úti/heima á ca. 10 borðum.
Fyrru árini vann Ísland flestu dystirnar, meðan Føroyar seinastu árini hava verið stinnari.
Undan dystinum ímorgin, hava íslendarar vunnið 10 ferðir – 13 um 1975-78 telja við – og Føroyar hava vunnið 6 dystir.
Hóast einki er avgjørt fyrrenn síðsti leikur er fluttur, so er sannlíkindi fyri at Føroyar vinna dystin íár.
Ísland skal vinna heili 1 – 9 ímorgin, um teir skulu vinna samanlagt.
Seinni dysturin verður telvaður sunnudagin kl. 14.00 í Ósáskúlin, Klaksvík – øll eru vælkomin at hyggja.
Einstøku úrslitini finnast her:
http://chess-results.com/tnr108668.aspx?art=3&rd=1&lan=1&wi=821


text:
Lættur at flyta, einfaldur at innstallera – tú setur upp tína nýggju vælveru oasu á sera stutta tíð.
Tín Softub verður latin til títt heim. Alt væl innpakkað, so at tú kanst rulla tað til staðið, har tú ynskir at hava tín Softub.
Tá ið tín Softub er uppsettur, er bara at fylla við vatni og seta streym til.
Fylt verður í við eini vatnslangu. Set streym til frá eni vanligari stikkkontakt (220V / 230V GFCI). Hav lokið útyvir fyri at forða fyri skitti, og at tín Softub ikki verður nýttur fyrr enn alt er fylt upp og vatnið er hitað.


text:
Kepler62
Bókadeildin er farin undir eina røð av barnabókum, sum kann bólkast undir tekstslagið science-fiction.
Røðin hevur heitið Kepler62, og tvær tær fyrstu bøkurnar eru komnar út. Tað er Innbjóðingin, sum Timo Parvela hevur skrivað, og Niðurteljing, sum Bjørn Sortland hevur skrivað.
Røðin er eitt samstarv millum tríggjar persónar: Teir báðar høvundarnar: annar úr Finnlandi og hin úr Noregi og eina teknara úr Finnlandi, sum eitur Pasi Pitkänen.
Alt byrjar við einum spæli, sum er bæði trupult at fáa fatur á og trupult at spæla.
Megnar tú spælið, sleppur tú á eina rannsóknarferð til eina ókenda gongustjørnu. Spurningurin er so, um tað er gott ella ringt. Í øllum førum hendir nógv óhugnaligt á ferðini.
Og hvør veit, hvat fer at henda á sjálvari gongustjørnuni?
Jákup Sørensen hevur týtt til føroyskt.
Bøkurnar eru ávikavist 128 og 160 bls. og eru heftar.
Aftur


text:
Svend Allan Sørensen og Knud Odde við síðuna av
Fríða Matras Brekku, Marius Olsen, Hansina Iversen og Jan Håfstrøm
Tróndur Patursson og Carl Jóhan Jensen, Brandur Patursson og Tóroddur Poulsen
Framsýningarfyrireikarar og gestir
Erla og Steinbjørn, Gyðja og Hans Pauli
Jan helt røðu og takkaði Steinbrá og listafólkunum
Jan hugleiðir um eitt gott listár
Carl Jóhan Jensen lesur yrkingar
Villanelle de taux plat extraordinaire ella Biddaragonguvillanelle tjúguhundrað og ellivu
Nú bróta tey sítt flatskattabreyð
og rassa við gumpinum sum tytta um stong,
so sveitta teir einglar sum dansa av neyð.
Summi, tað sigst, tey vildu tað treyð,
kristilig um hjartað, iðrandi og trong,
nú bróta tey sítt flatskattabreyð
men fáfongdin ein og trý fyri tvey,
so lættliga boyggir ein gudiligan drong.
So sveitta teir einglar sum dansa av neyð.
Og fólkaflokskraddini, eitt pluss sjey,
tey kunnu ríðast song úr song.
Nú bróta tey sítt flatskattabreyð.
Og sjálvstýris káraði postnummardrey
útnevndur brátt til innlendisdong.
So sveitta teir einglar sum dansa av neyð.
Men kajarmann sjálvur, nei tað er ikki sleyg,
hann krýndi seg sjálvan til biddarakong.
Nú bróta tey sítt flatskattabreyð.
So sveitta teir einglar sum dansa av neyð.
Við hesi flatskattavillanelluni endaði Carl Jóhan Jensen sín frálíka upplestur á upplatingini á ársins myndaódn í Steinprenti. Upplatingin er farin framvið, men framsýningin er opin allan mánaðan og eg kann ikki annað enn viðmæla øllum at síggja alla hesa fantastisku listina, sum tey fáa burtur úr har niðri á Skálatrøð. Hesar myndirnar tók Sveinur Thomassen og tøkk fái hann. Vit koma við fleiri myndum seinni.


text:
Leygardagin 3. desember verður Rosa Højgaard 100 ár. Rosa býr á Skála, men føðingardagurin verður hildin í Nesvík.
02.12.2011
100 ára føðingardagur á Skála
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
Eftir eina sera keðiliga gongd hjá gestunum við fýra tapum, hava seinastu tveir dystirnir givið fýra stig. Tó eigur javnleikurin við Margáir, seinast, at kennast meira sum tvey mist stig, enn eitt vunnið, eftir at EB/Streymur komu afturí aftur móti dystarenda.
Hjá suðringum er glasið ongantíð hálvtómt og hóast teir standa við rygginum móti múrinum, er bara ein vegur, og hann er fram.
Tann eyðkenndi villskapurin og áhaldandi ágrýtni hevur borið langt, og hóast fleiri helst mettu TB/FCS/Royn sum ein niðurflytingar biðla, hevur hetta víst seg als ikki at verða so.
Vit máttu aftur heim aftur sum av torvheiðum eftir enn ein fusara í Fløtugerði. Hóast ÍF er greitt veikasta liðið í deildini, megnaðu okkara menn ikki at umseta ætlan til veruleika, og tí mistu vit eitt avgerandi fet í royndini at fáa Evropa fóltból aftur í betra endan av Gundadali.
Nú mugu vit aftur á hestin, og sunnudagin er uppgávan, á pappírinum, torførari enn seinast. Men, hon er yvirkomilig og seinast dagsins gestir vóru í Gundadali, vunnu vit góðan og uppibornan sigur.
Vit gleða okkum til spennandi dystin sum verður sunnudagin kl. 17.45 og bjóða øllum; hjartaliga vælkomin í Gundadal, okkara leikvøll.
Góðan dyst og koyr á, HB !!!!
Allir dystirnir í 21. umfari eru hesir:
1009 Víkingur – 07 Vestur
1009 HB – TB/FCS/Royn
1009 NSÍ – Skála
1009 KÍ – ÍF
1009 B36 – EB/Streymur


text:
Ari av Rana
08.01.2018 - 23:11
Ítróttur > Ítróttur > Fótbóltur
Lutakastið til fjórðu rundu í FA Cup var hildið í kvøld. Flestu av teimum stóru feløgunum í Onglandi fingu lutfalsliga lætta mótstøðu.
Manchester United, sum hevur vunnið kappingina 12 ferðir, skal spæla á útivølli móti Yeovil, sum spælir í fjórðu bestu deildini. Yeovil er liðið, sum er mett at verða veikasta liðið, sum er eftir í kappingini.
Tottenham skal eisini á vitjan hjá einum liði úr fjórðu bestu deildini, tá teir spæla ímóti Newport. Tað sama skal oddaliðið í Manchester City møguliga. Manchester City skal spæla ímóti vinnaranum av Mansfield, sum spælir í fjórðu bestu deildini, ella Cardiff úr næst bestu deildini.
Í minsta lagi tveir dystir verða spældir millum feløg úr bestu deildini. Liverpool taka ímóti West Bromwich, meðan Southampton tekur ímóti Watford.
Newcastle skal spæla ímóti vinnaranum av Chelsea ella Norwich, sum spælir í næst bestu deildini. Bournemouth og West Ham skulu spæla ímóti hvør øðrum, um tey megna at vinna á ávikavist Wigan og Shrewsbury.
Dystirnir í fjórðu rundu av FA Cup eru:
Liverpool vs West Brom
Peterborough vs Fleetwood or Leicester
Huddersfield vs Birmingham
Notts County vs Wolves or Swansea
Yeovil vs Manchester United
Carlisle or Sheffield Weds vs Stevenage or Reading
Cardiff or Mansfield vs Manchester City
MK Dons vs Coventry
Millwall vs Rochdale
Southampton vs Watford
Middlesbrough vs Brighton or Crystal Palace
Bournemouth or Wigan vs Shrewsbury or West Ham
Hull vs Nottingham Forest
Newport County vs Tottenham
Norwich or Chelsea vs Newcastle
Sheffield United vs Preston


text:
Hvat
er arbeiđiđ hjá einum kavaraleiđari?
Ein
kavaraleiđari ella Divemastari arbeiđir serliga sum ferđaleiđari
hjá ferđafólkum, iđ ynskja at kava um oyggjar okkara. Har kavaraleiđarin
tekur sćr av, at fáa útgerđina og gestirnar á kavarastađiđ. Síđani
er uppgávan hjá kavaraleiđarinum fyri at geva gestunum eitt ógloymandi
upplivilsi, í sjónum. Harumframt kann ein kavaraleiđari standa fyri
snorklitúrum fyri gestum, iđ ikki kava. Eitt upplivilsi sum t.d.
royndarkaving í svimjihřllum kann ein kavaraleiđari eisini hava ábyrgdina
av sjálvur. Ein annar partur av arbeiđinum hjá einum kavaraleiđara
er eisini, at verđa hjálparfólk í samband viđ útbúgving av
kavarum, saman viđ einum kavara Instruktřri.
Hvussu
er útbúgvingarleiđin hjá kavaraleiđarinum og hvat kostar tađ
at útbúgva seg sum kavaraleiđara?
Útbúgvingarleiđin
hjá einum kavaraleiđara er hendan: 1) OWD 2) AOWD 3) PADI
Rescue Diver 4) Divemaster
Kostnađurin
at útbúgva seg frá OWD til Kavaraleiđara er 18.640kr.
Stuđuls-/Gjaldsskipan
Kavaraskúlin
ynskir at bjóđa kavaraleiđara nćmingunum, eina gjaldsskipan fyri at
lćtta um fíggjarligu byrđuna. Harumframt ynskja vit at bjóđa nćmingunum
serliga lagaligar gjaldstreytir, í samband viđ avgreiđsluna av skeiđskostnađinum.
Treytir
fyri at sleppa í lćru, sum kavaraleiđari
Fyri
at sleppa í lćru, sum kavaraleiđari eru hesar treytir; 1) at tú ert
minst 18ár. 2) hevur koyrikort til persónbil 3) Ert álítandi og ágrýtin
Meira
kunning um kavaraleiđara arbeiđi
Hevur
tú spurningar ella ynskir meira kunning um treytirnar fyri at koma í lćru, á
kavaraskúlanum, ert tú meir enn vćlkomin at seta teg í samband viđ
okkum á faroedive@faroedive.fo ella
ring tlf.218929
sí eisini
meir á hesari leinkjuni https://www.padi.com/padi-courses/divemaster-course
----------------------------------------------------------------------------
Vinnukavaraskeiđ
iđ eftir ćtlan skuldi byrja í mars 2018 er flutt til januar.
Síđani
tađ gjřrdist alment, at Norskir mynduleikar nú viđurkenna fřroysku
vinnukavaraútbúgvingarnar, hava fleiri víst okkara útbúgvingum áhuga.
Tí er ćtlanin, um nóg nógv tilmelda seg, at framskunda komandi SCUBA
vinnukavaraskeiđ til at byrja um miđjan januar mánađ. Sí nćrri kunning
um útbúgvingina á leinkjuni Vinnukavari her á síđuni.
Hevur tú spurningar ert tú eisini meir enn vćlkomin, at ringja til
kavaraskúlan á tlf. 218929
----------------------------------------------------------------------------------------------------------------------
NITROX
skeiđ á skránni í januar 2018
Í
Januar 2018 skipar vinnukavaraskúlin fyri einum vinnuligum NITROX skeiđi.
Skeiđiđ gevur vinnukavarum mřguleika og fřrleikar, at kava vinnuligt viđ
NITROX sum andingarevniđ. Hevur tú áhuga í hesum ert tú meir enn vćlkomin,
at seta teg í samband viđ kavaraskúlan á faroedive@faroedive.fo


text:
KÍ er nú á odda í Effodeildini saman við B36. Spenningurin er óvanliga stórur, og fimm lið liggja heilt jøvn í kappingini. Tað er óvanligt eftir 10 dystir.
Fult umfar varð spælt í Effodeildini í kvøld.
Úrslitini lagaðu seg soleiðis, at KÍ og B36 eru púra jøvn á odda í bestu mansdeildini í fótbólti. Beint aftanfyri koma Víkingur og síðan NSÍ og HB stavn um stavn, so at kappingin eftir 10 dystir er so spennandi sum sjáldan áður.
Úrslitini í kvøld vóru hesi:
B68-Víkingur 2-2
Skála-KÍ 2-3
ÍF-NSÍ 0-2
AB-B36 2-3
TB-HB 0-0
B68 stóð fyri mest óvæntaða úrslitinum í kvøld. Fyri dystin í kvøld hevði B68 einans skavað trý stig saman, meðan Víkingar var oddalið við 18 stigum. B68 er framvegis niðast, nú við fýra stigum, AB er beint frammanfyri við 5 stigum.